c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Samuele 8:1-22
8 Ya re ge Samuele a tšofetše a kgetha+ barwa ba gagwe ba babedi gore e be baahlodi ba Isiraele.2 Leina la morwa wa gagwe wa leitšibulo e be e le Joele,+ la wa bobedi e le Abija;+ ba be ba ahlolela ba le kua Beresheba.3 Barwa ba gagwe ga se ba sepela ditseleng tša gagwe,+ eupša ba be ba tlwaetše go amogela poelo yeo e hwetšwago ka boradia,+ ba amogela letsogo-le-kobong+ gomme ba kgopamiša kahlolo.+4 Banna ba bagolo ba Isiraele+ ba kgobokana ba tla go Samuele kua Rama5 ba re go yena: “Wena o tšofetše, eupša bana ba gago ga se ba sepela ditseleng tša gago. Ka gona re kgethele kgoši+ gore e re ahlolele go swana le ditšhaba tše dingwe ka moka.”6 Se e be e le se sebe mahlong a Samuele ka ge ba ile ba re: “Re nee kgoši yeo e tlago go re ahlolela,” gomme Samuele a yo rapela Jehofa.+7 Ke moka Jehofa a re go Samuele:+ “Theetša seo batho ba go botšago sona mabapi le dilo ka moka tšeo ba go botšago tšona;+ ka gobane ga se wena ba go gannego, eupša ke nna ba nkgannego gore ke be kgoši+ ya bona.8 Le wena ba go dira tšohle tšeo ba di dirilego go tloga letšatšing leo ke ilego ka ba rotoša ka ba ntšha Egipita+ go ba go fihla le lehono ge ba duletše go ntlogela+ gomme ba hlankela medimo e mengwe.+9 Ka gona theetša lentšu la bona. Fela, o ba botše tsebe-go-kwa ka ditlamorago, o be o ba botše ditshwanelo tša kgoši yeo e tlago go ba buša.”+10 Samuele a botša batho bao ba bego ba nyaka gore a ba kgethele kgoši mantšu ka moka a Jehofa.11 A re: “Ye e tla ba tshwanelo+ ya kgoši yeo e tlago go le buša: E tla tšea barwa ba lena+ ya ba bea dikoloing tša yona tša ntwa+ ya ba ba yona, ya ba bea le gare ga banamedi ba yona ba dipere+ gomme ba bangwe ba tla kitima pele ga dikoloi tša yona tša ntwa;+12 e tla ikgethela dikgošana tšeo di tlago go buša ba dikete+ le dikgošana tšeo di tlago go buša ba dihlopha tša ba masomehlano+ gomme ba bangwe ba e lemele+ le go e bunela dilo tšeo di bjetšwego+ le go e direla ditlabakelo tša yona tša ntwa+ le ditlabakelo tša dikoloi tša yona tša ntwa.+13 E tla tšea barwedi ba lena gore ba tswake ditlolo, e be baapei le go ba baapei ba dinkgwa.+14 E tla tšea mašemo a lena a go nona le dirapa tša lena tša merara+ le tša mehlware+ tše di phalago tšohle gomme ya di nea bahlanka ba yona.15 E tla tšea karolo ya lesome ya mašemo a mabele le ya dirapa tša lena tša merara+ ya di nea bahlankedi+ ba yona ba kgoro le bahlanka ba yona.16 E tla tšea bahlanka ba lena ba banna le bahlanka ba lena ba basadi le mehlape ya lena e phetšego gabotse kudu le dipokolo tša lena, tšohle ya di dirišetša modiro wa yona.+17 E tla tšea karolo ya lesome ya mehlape ya lena+ gomme lena la ba bahlanka ba yona.18 Letšatšing leo le tla lla ka baka la kgoši ya lena+ yeo le ikgethetšego yona, eupša Jehofa a ka se le arabe.”+19 Lega go le bjalo, setšhaba sa gana go theetša lentšu la Samuele+ sa re: “Aowa, rena re nyaka go bušwa ke kgoši.20 Le rena re swanetše go swana le ditšhaba+ ka moka gomme kgoši ya rena e re ahlolele, e re ete pele e be e lwe dintweng tša rena.”21 Samuele a kwa mantšu ka moka a setšhaba; ke moka a bolela mantšu ao Jehofa a hlwaile tsebe.+22 Jehofa a re go Samuele: “Theetša lentšu la bona, o ba lese ba bušwe ke kgoši.”+ Samuele a re go setšhaba sa Isiraele: “Yo mongwe le yo mongwe a a ye motseng wa gabo.”

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Dikgoši 19:1-21
19 Ahaba+ a botša Isebele+ tšohle tšeo Eliya a di dirilego le tšohle tša mabapi le kamoo a bolailego baporofeta ka moka ka tšhoša.+2 Ge Isebele a ekwa seo a romela moromiwa go Eliya, a re: “Anke medimo e dire kamoo e ratago+ e be e oketše go seo,+ ge e ba gosasa ka yona nako ye ke tla ba ke se ka dira moya wa gago tše o di dirilego meoya ya bona!”3 Yena a tšhoga. A tšhaba gore a phološe moya wa gagwe+ gomme a fihla Beresheba+ ya Juda.+ Ke moka a tlogela mohlokomedi wa gagwe moo.4 A ya lešokeng gomme a sepela leeto la letšatši, mafelelong a tla a dula ka fase ga sehlare se sengwe sa mohlopi.+ Ke moka a kgopelela moya wa gagwe gore o hwe, a re: “Go lekane! Bjale wena Jehofa, tšea moya wa ka,+ ka gobane ga ke phale borakgolokhukhu ba ka ka selo.”5 Mafelelong a robala a ya ka boroko ka tlase ga sehlare sa mohlopi.+ Eupša bjale morongwa+ a mo kgwatha.+ Ke moka a re go yena: “Tsoga o je.”6 Ge a lebelela a bona mo dihlogong tša gagwe go na le senkgwa+ godimo ga maswika a go fiša le kgapana ya meetse. Ke moka a ja a ba a nwa, ka morago a boela a robala.7 Ka morago morongwa+ wa Jehofa a boa gape la bobedi a mo kgwatha, a re: “Tsoga o je, gobane leeto le o tlago go le tšea le tla go palela.”+8 Ke moka a tsoga a ja a ba a nwa, gomme ka matla a seo a se jelego a sepela ka matšatši a masomenne+ le mašego a masomenne go ba go fihla thabeng ya Modimo wa therešo, e lego Horebe.+9 Mafelelong a tsena ka leweng+ gore a lale moo; ke moka a tlelwa ke lentšu la Jehofa, la re go yena: “O nyaka eng mo Eliya?”+10 Eliya a re: “Ke hufegile+ ka baka la Jehofa Modimo wa madira; ka gobane bana ba Isiraele ba tlogetše kgwerano ya gago,+ ba phušola dialetare tša gago+ ba ba ba bolaya baporofeta ba gago ka tšhoša,+ moo nna ke šetšego ke nnoši;+ ba nyaka moya wa ka gore ba o bolaye.”+11 Eupša lentšu leo la re: “Etšwa o yo ema pele ga Jehofa thabeng.”+ Bjale bonang! Jehofa o be a feta,+ gomme phefo e kgolo le e matla e be e phatlola dithaba e bile e pšhatla maswika a magolo pele ga Jehofa.+ (Jehofa o be a se moo phefong yeo.) Ka morago ga phefo yeo gwa ba le tšhišinyego.+ (Jehofa o be a se moo tšhišinyegong yeo.)12 Ka morago ga tšhišinyego gwa ba le mollo.+ (Jehofa o be a se moo mollong.) Ka morago ga mollo gwa kwala lentšu la tlasana.+13 Ya re gateetee ge Eliya a ekwa lentšu leo, kapejana a khupetša sefahlego sa gagwe ka seaparo sa gagwe sa baporofeta,+ a tšwa a ema mojakong wa lewa; ke moka a kwa lentšu le bolela le yena, le re: “O nyaka eng mo Eliya?”+14 Eliya a re: “Ke hufegile ka baka la Jehofa Modimo wa madira; ka gobane bana ba Isiraele ba tlogetše kgwerano ya gago,+ ba phušola dialetare tša gago ba ba ba bolaya baporofeta ba gago ka tšhoša, moo nna ke šetšego ke nnoši; ba nyaka moya wa ka gore ba o bolaye.”+15 Bjale Jehofa a re go yena: “Sepela, boela morago lešokeng la Damaseko;+ o fihle o tlotše+ Hasaele+ gore e be kgoši ya Siria.16 O tlotše le Jehu+ setlogolo sa Nimishi+ gore e be kgoši ya Isiraele; Elisha+ morwa wa Shafata yo a tšwago Abele-mehola+ o mo tlotše gore e be moporofeta legatong la gago.+17 Motho yo a tlago go phonyokga tšhoša ya Hasaele,+ o tla bolawa ke Jehu;+ yo a tlago go phonyokga tšhoša ya Jehu, o tla bolawa ke Elisha.+18 Le gona ke šadišitše batho ba dikete tše šupago (7 000) mo Isiraeleng,+ e lego bao ba sa kago ba khunamela Baali+ le go mo atla.”+19 Ka gona a tloga moo a ya a hwetša Elisha morwa wa Shafata a sa lema+ ka dipoo tše di pannwego ka tše pedi tše pedi, e le tše masomepedi-nne, yena a le go tše pedi tša mafelelo. Eliya a ya go yena ke moka a fošetša seaparo sa gagwe sa baporofeta+ godimo ga gagwe.20 Ge a bona seo a tlogela dipoo tšeo ke moka a kitima ka morago ga Eliya a re: “Hle anke ke yo atla tate le mma.+ Ka morago ga moo ke tla go latela.” Ge a re’alo Eliya a re go yena: “Sepela, eupša o boe; ga ke go thibele.”21 Ka gona a goma a tšea dipoo tše di pannwego a dira sehlabelo ka tšona,+ a tšea dikota tša megoma le dijoko+ tša dipoo tšeo a apea nama ya tšona ke moka a e nea batho ba ja. Ka morago ga moo a ema gomme a latela Eliya gore a mo hlankele.+


text:
“Ebang Makgoba a Jehofa”
“Fišegang, le se ke la tšwafa. . . . Ebang makgoba a Jehofa.”—BAROMA 12:11.
1. Bontšha phapano magareng ga pono ya batho ka bokgoba le bokgoba bjoo bo kgothaletšwago go Baroma 12:11.
BOKGOBA bja Bokriste bo fapana kudu le seo batho ba bantši ba se naganago ka taba ya bokgoba. Bona ba nagana gore go ba lekgoba ke go bušwa ka thata, go gatelelwa le go swarwa ka go hloka toka. Eupša Lentšu la Modimo leo le buduletšwego le bolela ka bokgoba bjo bo akaretšago go hlankela Mong yo lerato ka go ithatela. Ge e le gabotse, ge moapostola Paulo a be a eletša Bakriste ba lekgolong la pele la nywaga gore e be “makgoba a Jehofa,” o be a ba kgothaletša go dira tirelo e kgethwa yeo e tutuetšwago ke go rata Modimo. (Baroma 12:11) Bokgoba bja mohuta wo bo akaretša’ng? Re ka phema bjang go ba makgoba a Sathane le lefase la gagwe? Le gona meputso ya go hlankela Jehofa ka potego re le makgoba a gagwe ke efe?
“KE TLOGA KE RATA MONG WA KA”
2. Ke’ng seo se bego se ka tutueletša lekgoba la Moisiraele gore le se ke la nyaka go lokollwa? (b) Ke’ng seo se bego se bolelwa ke go phula tsebe ya lekgoba leo le bego le nyaka go tšwela pele le hlankela mong wa lona?
2 Molaong woo Modimo a bego a o neile Baisiraele, re ithuta gore Jehofa o nyaka re eba makgoba a mohuta ofe. Lekgoba la Moheberu le be le swanetše go lokollwa bokgobeng ka ngwaga wa bošupa. (Ek. 21:2) Lega go le bjalo, Jehofa o be a dirile tokišetšo e kgahlišago bakeng sa lekgoba leo le bego le tloga le rata mong wa lona e bile le nyaka go tšwela pele le mo hlankela. Mong wa lona o be a swanetše go le bapetša le lebati goba foreime ke moka a le phule tsebe ka nalete. (Ek. 21:5, 6) Taba ya gore mogato wo o be o akaretša tsebe e na le seo e se bolelago. Ka Seheberu, kgopolo ya go kwa e fetišetšwa ka lentšu leo le tswalanago le go theetša. Lekgoba leo le bego le sa nyake go lokollwa le be le kganyoga go tšwela pele le hlankela mong wa lona ka go mo kwa. Se se re thuša gore re kwešiše seo se akaretšwago ke go ineela ga rena go Jehofa, e lego go mo kwa go tšwa pelong re tutuetšwa ke go mo rata.
3. Ke’ng seo se dirago gore re ineele go Modimo?
3 Ge re be re kolobetšwa gore re be Bakriste, re be re šetše re dirile phetho ya go hlankela Jehofa gore re be makgoba a gagwe. Boineelo bja rena bo tutueditšwe ke go kganyoga go kwa Jehofa le go dira thato ya gagwe. Ga go na motho yo a re gapeleditšego go dira se. Ge e le gabotse, gaešita le bafsa bao ba kolobetšwago ba dira seo ka morago ga gore ba ineele go Jehofa ka bobona, e sego feela go kgahliša batswadi ba bona. Re ineela gore re be Bakriste ka baka la ge re rata Jehofa Mong wa rena wa legodimong. Moapostola Johane o ngwadile gore: “Se ke seo lerato la Modimo le se bolelago, gore re boloke ditaelo tša gagwe.”—1 Joh. 5:3.
RE LOKOLOGILE EUPŠA RE MAKGOBA
4. Go nyakega’ng gore re be “bahlanka ba toko”?
4 Re leboga Jehofa kudu ge a dirile gore re kgone go ba makgoba a gagwe. Go ba le tumelo sehlabelong sa topollo sa Kriste go re lokolla jokong ya sebe. Gaešita le ge re sa dutše re sa phethagala, re ikgethetše go bušwa ke Jehofa le Jesu. Paulo o hlalositše taba ye ka mo go kwagalago go le lengwe la mangwalo a gagwe a buduletšwego ka gore: “Itšeeng le hwile e le ka kgonthe mabapi le sebe, eupša le phela mabapi le Modimo ka Kriste Jesu.” Ke moka a lemoša ka gore: “Na ga le tsebe gore ge e ba le tšwela pele le ikgafela motho le ge e le mang le le bahlanka ba ba kwago, le bahlanka ba yoo le mo kwago? Le ba bahlanka ba sebe se se lebišago lehung goba ba go kwa mo go lebišago tokong. Eupša a go lebogwe Modimo gore le be le le bahlanka ba sebe, eupša le bile ba kwago go tšwa pelong, la kwa mohuta woo wa thuto wo le ilego la gafelwa go wona. Ee, ka ge le lokolotšwe sebeng, le bile bahlanka ba toko.” (Baroma 6:11, 16-18) Ela hloko gore moapostola o bolela ka ‘go kwa go tšwa pelong.’ Ruri go ineela ga rena go Jehofa go re dira makgoba goba “bahlanka ba toko.”
5. Ke ntwa efe yeo ka moka ga rena re lebeletšanego le yona, gona ka baka la’ng?
5 Lega go le bjalo, go na le mapheko ao re swanetšego go a fenya e le gore re phelele boineelo bja rena. Re lwa dintwa tše pedi. Ntwa ya pele ke yeo Paulo a ilego a lebeletšana le yona. O ngwadile gore: “Ruri ke kgahlwa ke molao wa Modimo go ya ka motho yo ke lego yena ka gare, eupša mmeleng wa ka ke bona molao o mongwe woo o lwantšhanago le molao wa monagano wa ka gomme o ntira lethopša la molao wa sebe wo o lego dithong tša ka.” (Baroma 7:22, 23) Le rena re katana le go se phethagale ga leabela. Ka baka leo, re dula re lwantšhana le ditshekamelo tša rena tša nama. Moapostola Petro o re kgothaleditše gore: “Ebang bjalo ka batho ba lokologilego, le sa sware tokologo ya lena e le bjalo ka selo sa go bipa go dirwa ga bobe, eupša le le bahlanka ba Modimo.”—1 Pet. 2:16.
6, 7. Sathane o dira bjang gore lefase le le bonagale eka le a kgahliša?
6 Ntwa ya bobedi yeo re lebanego le yona ke ya go lwa le lefase le leo le lego ka tlase ga tutuetšo ya batemona. Mmuši wa lefase le e lego Sathane o lebiša mesebe ya gagwe go rena e le ge a leka go dira gore re se sa botegela Jehofa le Jesu. O nyaka go re dira makgoba ka go re leka gore re ineele tutuetšong ya gagwe e senyago. (Bala Baefeso 6:11, 12.) Tsela e nngwe yeo Sathane a dirago se ka yona ke ka go dira gore lefase la gagwe le bonagale le gogela, eka le a kgahliša. Moapostola Johane o lemošitše ka gore: “Ge e ba motho a rata lefase, lerato la Tate ga le gona go yena; gobane dilo tšohle tše di lego lefaseng—kganyogo ya nama le kganyogo ya mahlo le pontšho ya bomponeng ya dilo tša motho tša boiphedišo—ga di tšwe go Tate, eupša di tšwa lefaseng.”—1 Joh. 2:15, 16.
7 Go rata go huma go aparetše lefase ka moka. Sathane o kgothaletša batho go dumela gore ge ba na le tšhelete ba tla thaba. Mabenkele a magolo ke mantšha-o-tlogele. Dipapatšo di kgothaletša mokgwa wa bophelo wa go ba le dithoto le go phelela boithabišo. Barulaganyi ba maeto ba rulaganya maeto a go ya mafelong a kgahlišago kudu gomme gantši go sepelwa le batho bao ba nago le pono ya lefase. Ee, gohle moo re yago re kgothaletšwa go kaonefatša maphelo a rena eupša ka go dumelelana le lefase.
8, 9. Go na le kotsi efe ya kgonthe, gona ka baka la’ng?
8 Ge Petro a be a bolela ka bao ba bego ba na le pono ya lefase phuthegong ya Bokriste ya lekgolong la pele la nywaga o lemošitše gore: “Ba thabela go kgotsofatša dikganyogo tša bona tša nama, gaešita le mosegare wa sekgalela. Ke dipatso le dikodi, ke bao ba nweletšego dithutong tša bona tše di forago ge ba dutše ba eja menyanya le lena. Ba bolela dipolelo tša boikgogomošo tše di sa rego selo. Ba diriša dikganyogo tša nama le ditiro tše di lešago dihlong go goketša bao ba sa tšwago go phonyokga bathong bao ba phelago ka mokgwa o fošagetšego. Le ge bona bao ba holofetša tokologo, fela bona ka noši ke bahlanka ba tshenyego. Gobane mang le mang yo a fenywago ke yo mongwe, e ba mohlanka wa yena yoo.”—2 Pet. 2:13, 18, 19.
9 Go kgotsofatša “kganyogo ya mahlo” ga go lokolle motho. Go e na le moo, e ba lekgoba la mong wa lefase le yo a sa bonagalego e lego Sathane Diabolo. (1 Joh. 5:19) Go na le kotsi ya kgonthe ya go ba lekgoba la go rata dilo tše di bonagalago—e lego bokgoba bjoo go lego thata go tšwa go bjona.
MOŠOMO WO O KGOTSOFATŠAGO
10, 11. Ke bomang bao lehono e lego bahlaselwa ba bagolo ba Sathane, gona thuto ya lefase e ka ba bakela bjang mathata?
10 Le lehono Sathane o hlasela batho bao ba se nago phihlelo go etša ge a ile a dira bjalo kua Edene. O hlasela bafsa kudu. Sathane ga a thabe ge a bona mofsa, goba motho le ge e le ofe, a ithaopela go ba lekgoba la Jehofa. Lenaba le la Modimo le nyaka gore batho ka moka bao ba neelago maphelo a bona go Jehofa ba palelwe ke go phelela boineelo bja bona le go botega.
11 Anke re boeleng mohlaleng wa lekgoba leo le bego le dumela gore tsebe ya lona e phulwe. Lekgoba le le swanetše go ba le ile la kwa bohloko ka nakwana; eupša go se go ye kae la fola gomme gwa šala leswao la sa ruri la gore ke lekgoba. Ka mo go swanago, go ka ba thata gaešita le go ba bohloko gore mofsa a kgethe tsela yeo e fapanego le ya dithaka tša gagwe. Sathane o kgothaletša kgopolo ya gore go ba le mošomo lefaseng la gagwe go tla kgotsofatša motho, eupša Bakriste ba swanetše go nagana ka bohlokwa bja go kgotsofatša go nyaka ga bona dilo tša moya. Jesu o rutile gore: “Go thaba bao ba lemogago gore ba nyaka dilo tša moya.” (Mat. 5:3) Bakriste bao ba ineetšego ba phelela go dira thato ya Modimo, e sego ya Sathane. Ba kgahlwa ke molao wa Jehofa gomme ba naganišiša ka wona mosegare le bošego. (Bala Psalme 1:1-3.) Lega go le bjalo, lehono thuto ya lefase ga e nee mohlanka wa Jehofa nako ya go naganišiša le go kgotsofatša go nyaka ga gagwe dilo tša moya.
12. Bafsa ba bantši ba lebane le kgetho efe lehono?
12 Mongmošomo wa lefase a ka thatafaletša Mokriste yo e lego mohlanka wa Modimo bophelo. Lengwalong la gagwe la pele leo le yago go Bakorinthe, Paulo o botšišitše gore: “Na o biditšwe o le mohlanka?” Ke moka o ile a ba eletša ka gore: “O se ke wa tshwenywa ke seo; eupša ge e ba o ka kgona go lokologa, gona o diriše sebaka seo.” (1 Bakor. 7:21) Motho o be a swanetše go kgetha go lokologa bokgobeng. Dinageng tše dintši lehono, molao o nyaka gore motho a tsene sekolo go fihla ka nywaga e itšego. Ka morago ga moo, barutwana ba ka ikgethela seo ba nyakago go se dira. Go tšwela pele ka thuto e le gore o hwetše mošomo lefaseng le go ka lekanyetša tokologo ya gago ya go tsenela tirelo ya nako e tletšego.—Bala 1 Bakorinthe 7:23.
NA O TLA KGETHA THUTO E PHAGAMEGO GOBA E PHAGAMEGO KUDU?
13. Ke thuto efe yeo e tlago go hola bahlanka ba Jehofa kudu?
13 Paulo o lemošitše Bakriste ba Bakolose gore: “Kgonthišetšang gore go se be le yo a le thopago ka filosofi le bofora bja lefeela go ya ka tlwaelo ya batho, go ya ka dilo tša motheo tša lefase, e sego go ya ka Kriste.” (Bakol. 2:8) “Filosofi le bofora bja lefeela go ya ka tlwaelo ya batho” di bonagala tseleng ya go nagana ya lefase yeo e kgothaletšwago ke dirutegi tše dintši. Thuto e phagamego, yeo e akaretšago dithuto tše bjalo, gantši ga e rute barutwana mešomo ya diatla gomme seo se ba tlogela ba sa itokišeletša go lebana le bophelo. Ka mo go fapanego, bahlanka ba Jehofa ba kgetha thuto yeo e ba thušago go ba le bokgoni bjo bo nyakegago gore ba phele bophelo bjo bonolo bja go hlankela Modimo. Ba tšeela godimo keletšo yeo Paulo a e neilego Timotheo ge a be a re: “Ka kgonthe, boineelo go Modimo bo tliša leruo le legolo ge e ba re kgotsofaletše seo re nago le sona. Ka gona ge re na le dijo le diaparo re tla kgotsofala ka tšona.” (1 Tim. 6:6, 8) Go e na le gore ba nyake go ba le di-degree le go tuma, Bakriste ba therešo ba nyaka go hwetša ‘mangwalo a go ba bolelela’ ka go tšea karolo ka botlalo kamoo ba ka kgonago tirelong ya tšhemo.—Bala 2 Bakorinthe 3:1-3.
14. Go ya ka Bafilipi 3:8, Paulo o ile a lebelela bjang tokelo ya gagwe ya go ba lekgoba la Modimo le la Kriste?
14 Nagana ka mohlala wa moapostola Paulo. O be a rutilwe ke morutiši wa Molao wa Sejuda e lego Gamaliele. Thuto ya Paulo e ka bapetšwa le thuto ya lehono ya yunibesithi. Eupša Paulo o ile a lebelela thuto ya gagwe bjang ge a e bapetša le tokelo ya gagwe ya go ba lekgoba la Modimo le la Kriste? O ngwadile gore: “Ke sa dutše ke tšea dilo tšohle e le go loba ka baka la mohola o phalago tšohle wa tsebo ka Kriste Jesu Morena wa ka.” Ke moka a oketša ka gore: “Ka baka la gagwe ke amogetše go loba dilo tšohle gomme ke di tšea e le maudi e le gore ke rue Kriste.” (Bafil. 3:8) Go lebelela dilo ka tsela yeo go thuša bafsa ba Bakriste le batswadi ba bona bao ba boifago Modimo gore ba dire kgetho e bohlale tabeng ya thuto. (Bona diswantšho.)
HOLWA KE THUTO E PHAGAMEGO KUDU
15, 16. Mokgatlo wa Jehofa o nea thuto efe, gomme morero wa yona o mogolo ke ofe?
15 Go tletše moya ofe mafelong a thuto e phagamego a lefase le? Na ka dinako tše dingwe ga se moo go bušago moya wa dipolitiki le meferefere? (Baef. 2:2) Ka mo go fapanego, mokgatlo wa Jehofa o re ruta thuto e phagamego kudu ka tlase ga maemo a khutšo a phuthego ya Bokriste. Yo mongwe le yo mongwe wa rena o na le sebaka sa go holwa ke Sekolo sa Bodiredi sa Pušo ya Modimo sa beke le beke. Le gona go na le dikolo tše di kgethegilego go swana le sa bana babo rena ba babulamadibogo bao ba sego lenyalong (Sekolo sa Beibele sa Bana Babo Rena ba Sego Lenyalong) le sa banyalani ba babulamadibogo (Sekolo sa Beibele sa Banyalani ba Bakriste). Thuto e bjalo ya pušo ya Modimo e re thuša go kwa Jehofa, Mong wa rena wa legodimong.
16 Re ka epa mahumo a moya ka go Watch Tower Publications Index goba Watchtower Library go CD-ROM. Morero wa thuto ye ke gore re hlankele Jehofa. E re ruta kamoo re ka thušago ba bangwe go boelana le Modimo. (2 Bakor. 5:20) Ka go re’alo, se se tla ba thuša gore le bona ba rute ba bangwe.—2 Tim. 2:2.
MOPUTSO WA LEKGOBA
17. Go kgetha thuto e phagamego kudu go na le meputso efe?
17 Papišong ya Jesu ya ditalente, bahlanka ba babedi bao ba botegago ba ile ba retwa gomme ba thaba le mong wa bona ka go newa mošomo o oketšegilego. (Bala Mateo 25:21, 23.) Go kgetha thuto e phagamego kudu lehono le gona go tliša lethabo le meputso. Ela hloko mohlala wa Michael. O ile a šoma gabotse kudu sekolong moo barutiši ba gagwe ba ilego ba mo laletša sebokeng seo ba bego ba tlo ahlaahla kgonagalo ya gore a ye yunibesithi. Ba ile ba makatšwa ke gore Michael o ile a kgetha go ithutela mošomo o itšego ka nakwana woo go se go ye kae o ilego wa mo thuša go itlhokomela e le mmulamadibogo wa ka mehla. Na o a itshola? O re: “Thuto ya pušo ya Modimo yeo ke e hweditšego ka go ba mmulamadibogo—le gona bjale ke le mogolo ka phuthegong—ke ya bohlokwa kudu. Ditšhegofatšo le ditokelo tšeo ke nago le tšona di feta kgole tšhelete le ge e le efe yeo nkabego ke bile le yona. Ke thabela gore ga se ka phegelela thuto e phagamego.”
18. Ke’ng seo se go tutueletšago go kgetha thuto e phagamego kudu?
18 Thuto e phagamego kudu e re ruta thato ya Modimo le go re thuša go ba makgoba a Jehofa. E re nea kholofelo ya gore re tle re “lokollwe bokgobeng bja tshenyego” ke moka mafelelong re hwetše “tokologo ya letago ya bana ba Modimo.” (Baroma 8:21) Ka godimo ga tšohle, re ithuta tsela e kaonekaone yeo re ka bontšhago ka yona gore re tloga re rata Jehofa Mong wa rena wa legodimong.—Ek. 21:5.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baahlodi 11:1-40
11 Jefeta+ wa Mogileada+ e be e le senatla sa mogale,+ e le morwa wa mosadi wa mogweba-ka-mmele,+ gomme tatago Jefeta e be e le Gileada.2 Mosadi wa Gileada o ile a mmelegela barwa. Ge barwa ba mosadi yoo ba gotše ba ile ba raka Jefeta, ba re go yena: “O ka se hwetše bohwa lapeng la tatago rena+ ka gobane o morwa wa mosadi yo mongwe.”3 Ka gona Jefeta a tšhaba ka baka la bana babo, a yo dula nageng ya Tobe.+ Banna ba se nago mohola ba be ba fela ba kgobokana go Jefeta gomme ba etšwa le yena ba yo lwa le manaba a bona.+4 Ka morago ga lebakanyana bana ba Amoni ba lwa le Baisiraele.+5 Ya re ge bana ba Amoni ba elwa le Baisiraele,+ gateetee banna ba bagolo ba Gileada ba yo tšea Jefeta nageng ya Tobe.+6 Ke moka ba re go Jefeta: “Etla o be molaodi wa rena, re yo lwa le bana ba Amoni.”7 Eupša Jefeta a re go banna ba bagolo+ ba Gileada: “Na ga se lena bao le bego le ntlhoile moo le ilego la ba la nthaka ntlong ya tate?+ Bjale go re’ng le etla go nna ge le le tlalelong?”+8 Ge Jefeta a re’alo, banna ba bagolo ba Gileada ba re go yena: “Ke ka lebaka leo re boilego go wena,+ gore o sepele le rena re yo lwa le bana ba Amoni, gomme wena o tla ba hlogo ya badudi ka moka ba Gileada.”+9 Ka gona Jefeta a re go banna ba bagolo ba Gileada: “Ge e ba le boela le nna morago gore ke yo lwa le bana ba Amoni gomme Jehofa a ba gafela+ go nna, gona ke tla ba hlogo ya lena!”10 Ke moka banna ba bagolo ba Gileada ba re go Jefeta: “Anke Jehofa e be hlatse gare ga rena+ ge e ba re ka se dire go ya ka seo o se boletšego.”+11 Mafelelong Jefeta a sepela le banna ba bagolo ba Gileada gomme setšhaba sa mmea gore e be hlogo le molaodi wa sona.+ Jefeta a boeletša mantšu ka moka ao a bego a a boletše a le pele ga Jehofa+ kua Mitsipa.+12 Ke moka Jefeta a roma baromiwa go kgoši ya bana ba Amoni,+ a re: “Ke go dirile’ng+ ge o bile o etla go lwa le nna nageng ya ka?”13 Kgoši ya bana ba Amoni ya re go baromiwa ba Jefeta: “Ke ka gobane Baisiraele ba tšere naga ya ka ge ba be ba rotoga ba etšwa Egipita,+ ba e tšere go tloga Arinoni+ go fihla moeding wa mafula wa Jaboko le go fihla Nokeng ya Jorodane.+ Ka gona e buše ka khutšo.”14 Eupša Jefeta a buša a roma baromiwa go kgoši ya bana ba Amoni15 ba re go yona:“Se ke seo Jefeta a se boletšego, a re: ‘Baisiraele ga se ba tšea naga ya Moaba+ le naga ya bana ba Amoni.+16 Ka gobane ge Baisiraele ba be ba rotoga ba etšwa Egipita ba ile ba phatša lešokeng go fihla Lewatleng le Lehwibidu+ gomme ba fihla Kadeshe.+17 Ke moka Baisiraele ba roma baromiwa go kgoši ya Edomo,+ ba re: “Re kgopela go phatša nageng ya gago,’ fela kgoši ya Edomo ya se ke ya ba theetša. Ba ile ba ba roma le go kgoši ya Moaba,+ fela yona ya se ke ya dumela. Baisiraele bona ba itulela Kadeshe.+18 Ge ba dutše ba phatša lešoka, ba ile ba dikologa naga ya Edomo+ le naga ya Moaba, ba leba ka bohlabatšatši bja naga ya Moaba+ gomme ba hloma mešaša seleteng sa Arinoni; ga se ba tshela mollwaneng wa Moaba,+ ka gobane Arinoni e be e le mollwane wa Moaba.+19 “‘Ka morago ga moo Baisiraele ba roma baromiwa go Sihoni kgoši ya Baamore, kgoši ya Heshibone,+ gomme Baisiraele ba re go yena: “Re kgopela go phatša nageng ya gago re ye nageng ya rena.”+20 Sihoni o be a sa bote Baisiraele mo a bego a ka ba dumelela gore ba phatše nageng ya gagwe, o ile a kgobokanya batho ba gagwe ka moka, ba hloma mešaša kua Jahatsa+ gomme ba lwa le Baisiraele.+21 Ke moka Jehofa Modimo wa Isiraele a gafela Sihoni le batho ba gagwe ka moka diatleng tša Baisiraele, moo Baisiraele ba ilego ba ba bolaya gomme ba thopa naga ka moka yeo Baamore ba bego ba dula go yona, ya ba ya bona.+22 Ka go re’alo ba thopa selete ka moka sa Baamore go tloga Arinoni go fihla moeding wa mafula wa Jaboko le go tloga lešokeng go fihla Nokeng ya Jorodane, ya ba sa bona.+23 “‘Jehofa Modimo wa Isiraele ke yena a amogilego Baamore naga pele ga setšhaba sa Isiraele,+ gomme wena o rata go amoga setšhaba se naga.24 Na o ka se amoge naga mang le mang yoo modimo wa gago Kemoshi+ a go dirago gore o mo amoge yona? Le gona mang le mang yoo Jehofa Modimo wa rena a mo amogago naga pele ga rena, ke yena yo re tlago go mo amoga yona.+25 Na wena o phala Balaka morwa wa Tsiporo, kgoši ya Moaba?+ Na yena o kile a phegišana le Baisiraele goba a lwa le bona?26 Nakong ya ge Baisiraele ba be ba dutše Heshibone le metseng ya yona yeo e e dikologilego,+ ba dula le Aroere+ le metseng ya yona yeo e e dikologilego gotee le metseng ka moka yeo e lego maribeng a moedi wa mafula wa Arinoni ka nywaga e makgolotharo, gona o re’ng o sa ka wa ba thopa nakong yeo?+27 Ge e le nna, ga se ka go senyetša, eupša wena o ntira gampe ka go lwa le nna. Anke lehono Jehofa, Moahlodi,+ a ahlole magareng ga bana ba Isiraele le bana ba Amoni.’”28 Kgoši ya bana ba Amoni ya se theetše mantšu ao Jefeta a bego a e rometše ona.+29 Bjale moya wa Jehofa wa tlela Jefeta,+ yena a phatša nageng ya Gileada le ya Manase a ba a phatša Mitsipa ya Gileada,+ gomme go tloga Mitsipa ya Gileada a fetela go bana ba Amoni.30 Ke moka Jefeta a enela+ Jehofa a re: “Ge o ka gafela bana ba Amoni seatleng sa ka,31 gona e tla re motho yo a tšwago mojakong wa ntlo ya ka a etla go nkgahlanetša ge ke boela gae ke bolokegile+ ke boa baneng ba Amoni, yena yoo e tla ba wa Jehofa,+ gomme ke tla mo dira bjalo ka sebego sa go fišwa.”+32 Jefeta a fetela go bana ba Amoni a yo lwa le bona gomme Jehofa a ba gafela seatleng sa gagwe.33 Jefeta a ba bolaya go tloga Aroere go fihla Minithe+—e lego metseng e masomepedi—le go fihla Abele-keramima, a ba bolaya ka bontši kudu ka sehlogo. Ka go re’alo bana ba Amoni ba fenywa ke bana ba Isiraele.34 Mafelelong Jefeta a fihla legaeng la gagwe kua Mitsipa+ gomme a bona morwedi wa gagwe a etšwa a tlo mo gahlanetša a itia moropa e bile a bina!+ E be e le yena ngwana a nnoši wa gagwe. Jefeta o be a se na morwa goba morwedi yo mongwe ge e se yena yoo.35 Eitše ge a mmona, a gagola diaparo tša gagwe+ a re: “Joo, morwedi wa ka! O mpheditše matla, le gona ke wena go bilego bjalo ka ge eka ke a go lahla. Ge e le nna ke holofeditše Jehofa gomme nka se hlaname.”+36 Eupša yena a re go tatagwe: “Tate, ge e ba o holofeditše Jehofa, gona ntire go ya ka kholofetšo yeo e tšwilego molomong wa gago,+ ka ge Jehofa a go lefeleditše go manaba a gago, e lego bana ba Amoni.”37 A buša a re go tatagwe: “A se se dirwe go nna: Ntlogele dikgwedi tše pedi ke sepele ke rotogele dithabeng, ke yo llela bokgarebe bja ka+ ke na le bagwera ba ka ba banenyana.”38 Ge a re’alo, tatagwe a re: “Sepela!” A mo tlogela a sepela dikgwedi tše pedi; a sepela le bagwera ba gagwe ba banenyana a yo llela bokgarebe bja gagwe dithabeng.39 Ge dikgwedi tše pedi di fedile, a boela go tatagwe, moo tatagwe a ilego a phetha keno yeo a bego a e enne ka yena.+ Ge e le morwedi wa Jefeta, ga a ka a robala le monna le ka mohla. Baisiraele ba ile ba ba le mokgwa wo, wa gore:40 Ngwageng o mongwe le o mongwe barwedi ba Baisiraele ka matšatši a mane ba be ba eya go reta morwedi wa Jefeta wa Mogileada.+


text:
Na Phetolelo ya Lefase le Lefsa e Nepagetše?
Karolo ya mathomo ya Phetolelo ya Lefase le Lefsa e ile ya lokollwa ka 1950. Ga e sa le go tloga nakong yeo, batho ba bangwe ba ile ba bolela goba go belaela go nepagala ga Phetolelo ya Lefase le Lefsa * ka ge dikarolong tše dingwe e fapane le diphetolelo tše dingwe tša Beibele. Mabaka ao a dirago gore e fapane le diphetolelo tše dingwe a wela magorong a latelago.
E a holofelwa. Phetolelo ya Lefase le Lefsa e dirišitše nyakišišo e lego nakong yeo e dirilwego ke diithuti le dingwalweng tšeo di botegago tša bogologolo. Ka mo go fapanego, King James Version ya 1611 e be e diriša dingwalwa tšeo gantši di bego di sa nepagala e bile e se tša kgale kudu le tšeo di bego di dirišwa ge go be go tšweletšwa Phetolelo ya Lefase le Lefsa.
E a botega. Phetolelo ya Lefase le Lefsa e katanela go fetišetša molaetša wa mathomong o bego o buduletšwe ke Modimo. (2 Timotheo 3:16) Diphetolelo tše dintši tša Beibele di ile tša tlogela go botegela molaetša wa Modimo e le gore di latele metlwae ya batho, ka mohlala di ile tša dira gore leina la Modimo, e lego Jehofa le tšeelwe legato ke direto tše bjalo ka Morena goba Modimo.
Ke phetolelo ya lentšu ka lentšu. Ka go se swane le diphetolelo tšeo di hlalosago taba, Phetolelo ya Lefase le Lefsa e diriša lentšu ka lentšu ge feela seo se sa ute dingwalwa tša mathomong goba mantšu a sa kwagale gabotse. Diphetolelo tšeo di hlalosago taba di ka tsenya dipono tša batho goba tša tlogela ditaba tša bohlokwa.
Phapano magareng ga Phetolelo ya Lefase le Lefsa le diphetolelo tše dingwe
Dipuku tšeo di sego gona. Ka Dibeibeleng tša dikereke tša Roma Katholiki le Orthodox ya Bohlabela go akareditšwe dipuku tšeo di tsebjago ke ba bangwe e le dingwalwa tša Apokrifa. Lega go le bjalo, dipuku tšeo di be di sa amogelwe lelokelelong la dipuku tša Bajuda, le gona ke mo go lemogegago gore Beibele e re Bajuda “ba be ba gafetšwe dipolelo tše kgethwa tša Modimo.” (Baroma 3:1, 2) Ka go re’alo, Phetolelo ya Lefase le Lefsa le diphetolelo tše dingwe tša mehleng yeno ga di akaretše dipuku tša Apokrifa.
Ditemana tše di sego gona. Diphetolelo tše dingwe di oketša ditemana le dipolelwana tše di sego dingwalweng tša kgalekgale tša Beibele, eupša Phetolelo ya Lefase le Lefsa ga e akaretše ditemana tšeo di okeditšwego. Diphetolelo tše dintši tša mehleng yeno di ntšhitše ditemana tšeo di okeditšwego goba di lemogile gore ditemana tšeo ga di tšwe methopong e botwago. *
Mantšu a sa swanego. Ka dinako tše dingwe, diphetolelo tša lentšu ka lentšu ga di kwagale goba di ka kgopamiša kgopolo. Ka mohlala, mantšu a Jesu a lego go Mateo 5:3 gantši a fetolelwa ka gore: “Ba lehlôxônôlô ké ba ba humanexilexo mo moyeng.” (English Standard Version; King James Version; New International Version le Beibele ya Sepedi) Batho ba bantši ba nagana gore phetolelo ya lentšu ka lentšu ya polelwana e rego “ba humanexilexo mo moyeng” e kgopame, mola ba bangwe ba nagana gore Jesu o be a gatelela bohlokwa bja boikokobetšo goba bodiidi. Lega go le bjalo, ntlha ya Jesu e be e le gore lethabo la kgonthe le tlišwa ke go lemoga go nyaka go hlahlwa ke Modimo. Phetolelo ya Lefase le Lefsa e fetišetša ka mo go nepagetšego seo se bolelwago ke mantšu a gagwe a rego ‘bao ba nyakago dilo tša moya.’—Mateo 5:3. *
Dipolelo tše di kgahlišago ka Phetolelo ya Lefase le Lefsa tšeo di bolelwago ke diithuti tše e sego Dihlatse
Lengwalong la December 8, 1950, Edgar J. Goodspeed mofetoledi wa Beibele e bile a tsebja e le seithuti o ngwadile ka Phetolelo ya Lefase le Lefsa ya Mangwalo a Bakriste a Segerika gore: “Ke kgahlegela modiro wa batho ba lena wa bodiredi, go ba ga wona wo o dirwago lefaseng ka bophara gomme ke kgahlwa kudu ke phetolelo yeo e beago taba ka go lebanya, e botegago le e kwagalago. E bonagatša tekanyo e kgolo ya go ithuta ka mo go tseneletšego mo go nago le teka-tekano, ka ge ke kgodišegile ka seo.”
Moprofesara Allen Wikgren wa Yunibesithi ya Chicago o tsopotše Phetolelo ya Lefase le Lefsa e le mohlala wa phetolelo yeo e dirišago leleme la mehleng yeno go e na le go diriša leleme la diphetolelo tše dingwe, tšeo gantši bafetoledi ba tšona ba hlalosago taba go ya ka pono ya bona.”—The Interpreter’s Bible, Bolumo I, letlakala 99.
Ge mosekaseki wa Beibele wa Brithania e lego Alexander Thomson a bolela ka Phetolelo ya Lefase le Lefsa ya Mangwalo a Bakriste a Segerika, o ngwadile gore: “Ga go pelaelo gore bofetoledi bjo ke modiro wa diithuti tše di nago le bokgoni le tše bohlale, tšeo di ilego tša katanela go tšweletša kgopolo ya kgonthe ya seo se bolelwago ke mangwalo a Segerika go swana le kamoo Seisemane se lego ka gona.”—The Differentiator, April 1952, letlakala 52.
Mongwadi e lego Charles Francis o boletše kamoo a ilego a ikwa ka gona ka morago ga go bala diphetolelo tše sego kae tše di sa tlwaelegago, o itše: “Ruri bafetoledi bao ba sa bolelwago ka maina ba ile ba fetolela dingwalwa tše gakaone kudu, ka Segerika le ka Seheberu, ba diriša bokgoni bja ditsebi le kahlolo e botse.—The Faiths Men Live By, letlakala 300.
Le ge Robert M. McCoy a be a nagana gore Phetolelo ya Lefase le Lefsa e na le dibopego tše di sa tlwaelegago le tše di kgahlišago kudu, o phethile ka gore: “Phetolelo ya Testamente e Mpsha ke bohlatse bja gore mokgatlong wa [Dihlatse tša Jehofa] go na le diithuti tšeo di swanelegago go swaragana ka bohlale le mathata a mantši a go fetolela Beibele.”—Andover Newton Quarterly, January 1963, letlakala 31.
Le ge moprofesara S. MacLean Gilmour, a sa dumelelane le bofetoledi bjo bongwe bja Phetolelo ya Lefase le Lefsa, o dumela gore bafetoledi ba yona “ba na le bokgoni bjo bogolo kudu bja Segerika.”—Andover Newton Quarterly, September 1966, page 26.
Ge a hlahloba Phetolelo ya Lefase le Lefsa yeo e lego karolo ya Kingdom Interlinear Translation of the Greek Scriptures, Moprofesara Thomas N. Winter o ngwadile gore: “Phetolelo ya komiti yeo e sa bolelwago ka maina e tloga e le nakong e bile e dula e nepagetše.”—The Classical Journal, April-May 1974, letlaka 376.
Moprofesara Benjamin Kedar, e lego seithuti sa Moheberu kua Isiraele, ka 1989 o itše: “Nyakišišong ya ka ya thuto ya maleme mabapi le Beibele ya Sehebere le diphetolelo tša gona, gantši ke tsopola kgatišo ya Seisemane yeo e tsebjago e le Phetolelo ya Lefase le Lefsa. Ka go dira bjalo, ke ile ka hwetša gore ke ikwa ke kgodišegile leboelela gore puku ye e bontšha boiteko bjo bo botegago bja go fihlelela kwešišo ya taba e ngwadilwego yeo e nepagetšego ka mo go ka kgonegago.”
Ge Jason David BeDuhn, e lego Moprofesara wa dithuto tša bodumedi, a hlahloba diphetolelo tše senyane tše dikgolo tša Seisemane, o ngwadile gore: “Phetolelo ya Lefase le Lefsa e tšwelela e le phetolelo e nepagetšego kudu ge e bapišwa le tše dingwe.” Le ge batho ka kakaretšo le diithuti tše dintši tša Beibele di nagana gore go fapana ga Phetolelo ya Lefase le Lefsa le diphetolelo tše dingwe go bakilwe ke bafetoledi bao ba sa dumelego dithuto ka moka tšeo di rutwago ke madumedi a mangwe, BeDuhn o boletše gore: “Go nepagala mo gogolo ga Phetolelo ya Lefase le Lefsa yeo e fetoletšwego ka go lebanya, yeo e kgomarelago mokgwa wa mathomo wa go bea mantšu wa bangwadi ba Testamente e Mpsha.”—Truth in Translation, matlakala 163, 165.
^ ser. 2 Batho ba ba bolela ka Phetolelo ya Lefase le Lefsa ya Seisemane ya pele ga kgatišo e kaonefaditšwego ya 2013.
^ ser. 8 Ka mohlala, bona New International Version le New Jerusalem Bible ya Katholiki. Ditemana tšeo di okeditšwego ke Mateo 17:21; 18:11; 23:14; Mareka 7:16; 9:44, 46; 11:26; 15:28; Luka 17:36; 23:17; Johane 5:4; Ditiro 8:37; 15:34; 24:7; 28:29 le Baroma 16:24. King JamesVersion le Douay-Rheims Version di okeditše ditemana tša 1 Johane 5:7 8, gore di thekge thuto ya Boraro Botee, yeo e ilego ya oketšwa ka mangwalong mengwaga e makgolo ka morago ga go ngwalwa ga Beibele.
^ ser. 9 Ka tsela e swanago, phetolelo ya J. B. Phillips e fetolela mantšu a Jesu ka gore “bao ba tsebago gore ba nyaka Modimo,” le The Translator’s New Testament e diriša polelwana e rego “bao ba tsebago senyakwa sa bona sa moya.”
Ithute ka mo go Oketšegilego
KE BOMANG BAO BA DIRAGO THATO YA JEHOFA LEHONO?
Ke ka Baka la Eng re Ile ra Tšweletša Phetolelo ya Lefase le Lefsa?
Ke’ng seo se dirago gore Beibele ye e se swane le diphetolelo tše dingwe?


text:
Seo ke Ithutago Sona ka Beibeleng
Areka ya Noa
Dithuto tše tša Beibele di hlametšwe bana ba nywaga e meraro le ya ka tlase. Kopiša sehlogo se gomme o se bale le ngwana wa gago.
Tše di Oketšegilego go tšwa Dihlogong tše
Baheberu ba Bararo
Thuša bana ba gago go kwešiša gore ke ka baka la eng Shaderaka, Meshaka le Abedinego ba ile ba gana go rapela seswantšho sa kgoši.
Jesu
Ruta ngwana wa gago ka go belegwa ga Jesu.
Baapostola ba 12
Thuša bana ba gago gore ba tsebe maina a baapostola ba 12 ka hlogo.


text:
TABA YA LETLAKALA LA KA NTLE | NA SATHANE KE WA KGONTHE?
Na Sathane e fo ba Seka sa Bobe?
Go bonolo go bolela gore Sathane yo re balago ka yena ka Beibeleng e fo ba seka sa dilo ka moka tše mpe. Eupša na ruri seo ke se Beibele e se rutago? Ge e ba go le bjalo, ke ka baka la’ng Beibele e hlalosa Sathane a bolela le Jesu Kriste le Modimo Ramatlaohle? Ela hloko mehlala e mebedi ya dipoledišano tšeo.
GE SATHANE A BE A BOLELA LE JESU
Ge Jesu a be a thoma bodiredi bja gagwe, Diabolo o ile a leka go mo goketša ka diteko tše tharo. Ya pele, Sathane o lekile go gapeletša Jesu gore a diriše matla a gagwe ao a a filwego ke Modimo ka tsela ya boithati bakeng sa go ikhoriša. Ke moka, Diabolo o ile a leka Jesu ka gore a bee bophelo bja gagwe kotsing ka tsela ya bošilo ya gore a lebiše tlhokomelo go yena. Mafelelong, Sathane o ile a holofetša Jesu bogoši bja mebušo ka moka ya lefase ge yena a be a ka mo rapela ganyenyane. Jesu o ile a gana ditlhaselo tšeo tše tharo ka moka tša mahlajana, nako le nako a tsopola Mangwalo.—Mateo 4:1-11; Luka 4:1-13.
Jesu o be a bolela le mang? Na o be a bolela le seka sa bobe seo se bego se le ka go yena? Go ya ka Mangwalo, Jesu ke yo a “lekilwego ka ditsela tšohle go swana le rena, eupša a se na sebe.” (Baheberu 4:15) Beibele gape e re: “Ga se a ka a dira sebe, le gona ga se gwa hwetšwa bofora molomong wa gagwe.” (1 Petro 2:22) Jesu o ile a dula a phethagetše, a botega. Ga se a ka a dumelela seka sa bobe se mela ka go yena. Go molaleng gore Jesu o be a sa bolele le karolo e itšego ya bobe go yena; o be a bolela le motho wa kgonthe.
Poledišano yona yeo e utolla bohlatse bjo bongwe bja gore Sathane ke motho wa kgonthe.
Gopola gore Diabolo o be a holofeditše Jesu bogoši bja lefase ka moka ge yena a be a ka mo rapela. (Mateo 4:8, 9) Kholofetšo e bjalo e be e ka se be le mohola ge nkabe Sathane e be e se wa kgonthe. Go oketša moo, Jesu ga se a ka a belaela Sathane ge a be a ipolela gore o na le matla a magolo gakaalo a taolo.
Ka morago ga ge Jesu a ganne diteko tšeo, Diabolo o ile “a mo tlogela go fihla ka nako e nngwe e loketšego.” (Luka 4:13) Na tabeng ye Sathane o bonagala e le seka sa bobe goba lenaba le le phegelelago leo le ikemišeditšego?
Ela hloko gore ‘barongwa ba ile ba tla ba hlankela’ Jesu. (Mateo 4:11) Na barongwa bao e be e le batho ba kgonthe ba moya, bao ba kgothatšago Jesu le go mo thuša? Go molaleng gore go bjalo. Ka gona, ke ka baka la’ng re swanetše go nagana gore Sathane e be le selotsoko go e na le gore e be sebopiwa sa kgonthe sa moya?
GE SATHANE A BE A BOLELA LE MODIMO
Mohlala wa rena wa bobedi o akaretša pego ya monna yo a boifago Modimo e lego Jobo. Pego yeo e re botša ka dipoledišano tše pedi magareng ga Diabolo le Modimo. Dipoledišanong tšeo ka bobedi, Modimo o ile a reta Jobo ka go botega ga gagwe. Sathane o ile a re Jobo o be a hlankela Modimo feela ka baka la mabaka a boithati, a bontšha gore Modimo o be a reka potego ya Jobo. Ge e le gabotse, Diabolo o be a ipolela gore o tseba Jobo gakaone go feta Modimo. Jehofa o ile a dumelela Sathane go amoga Jobo mahumo a gagwe, bana ba gagwe gaešita le go phela ga gagwe gabotse mmeleng. * Ge nako e dutše e eya, go ile gwa ba molaleng gore Jehofa o be a nepile ka Jobo, gomme Sathane a bonagala e le wa maaka. Modimo o ile a šegofatša Jobo bakeng sa potego ya gagwe.—Jobo 1:6-12; 2:1-7.
Dipoledišanong tšeo tša magareng ga Modimo le Sathane, na Jehofa o be a bolela le seka sa bobe seo se bego se le ka go yena? Beibele e re: “Ge e le Modimo wa therešo yena, tsela ya gagwe e phethagetše.” (2 Samuele 22:31) Lentšu la Modimo gape le re: “Mokgethwa, mokgethwa, mokgethwa ke Jehofa Modimo, Ramatlaohle.” (Kutollo 4:8) Lentšu bokgethwa le bolela go sekega, go ba kgole le sebe. Jehofa o phethagetše e bile ga a na phošo. Ruri a ka se be le dika le ge e le dife tša bobe.
Poledišano ya Sathane le Modimo e ile ya kgoma monna yo a bitšwago Jobo ka go lebanya
Le gona, ba bangwe ba ka bolela gore Jobo le yena e be e se motho wa kgonthe, ka gona poledišano yeo ka moka e be e le ya seswantšhetšo. Eupša na polelo yeo e a kwagala? Ditemana tše dingwe tša Beibele di bontšha gore Jobo e be e le motho wa kgonthe. Ka mohlala, go Jakobo 5:7-11, re hwetša gore Jobo o dirišwa e le mohlala wo o tutuetšago Bakriste go kgotlelela dinako tše thata e bile e le kgopotšo e homotšago ya gore Jehofa o putsa kgotlelelo e bjalo. Mohlala wo o be o ka tutuetša bjang ge e ba Jobo e be e se motho wa kgonthe gomme ditlhaselo tše tšwago go Sathane e be e fo ba tša boikgopolelo? Go oketša moo, go Hesekiele 14:14, 20, Jobo o akaretšwa le Noa le Daniele lelokelelong la banna ba bararo ba go loka. Go swana le Noa le Daniele, Jobo e be e le motho wa kgonthe, monna wa tumelo e kgolo. Ge e ba Jobo e be e le wa kgonthe, na mohlasedi wa gagwe, yena yo a bego a mo tlaiša, le yena e be e ka se be wa kgonthe?
Go molaleng gore Beibele e bolela ka Sathane e le motho wa kgonthe wa moya. Lega go le bjalo, o ka ipotšiša gore: ‘Na a ka ba kotsi go nna le go ba lapa lešo lehono lefaseng le la mehleng yeno?’
GO THWE’NG KA MEHLA YA RENA?
Akanya sehlopha sa dikebekwa se kgeregela motseng wa geno go sa letelwa. Go molaleng gore tšhireletšego ya batho gotee le ditekanyetšo tša boitshwaro tikologong di tla phuhlama. Bjale ela hloko tiragalo e swanago: Sathane le batemona ba gagwe—dibopiwa tša kgonthe tša moya, tšeo ka go swana le Sathane, di ilego tša rabela go Modimo—gateetee ba lahlelwa lefaseng. Se se tla feleletša ka eng? Goba gona, nagana ka seo o se bonago ditabeng tša tikologong ya geno le tša lefaseng ka moka.
Na o bona koketšego ya ditiro tša go hloka tlhaologanyo le tša bošoro, go sa šetšwe maiteko ao a dirwago lefaseng ka bophara a go di thibela?
Na o bona koketšego ya boithabišo bjo bo bontšhago go dirišana le meoya, go sa šetšwe go tshwenyega ga batswadi ba bantši?
Na o bona tikologo yeo e duletšego go senywa go sa šetšwe maiteko ao a dirwago ka maikemišetšo a mabotse bakeng sa go e šireletša?
Na go bonagala eka go tloga go na le selo seo se sa sepelego gabotse setšhabeng—e lego gore go na le matla a itšego ao a kgoromeletšago batho tshenyegong?
Hle ela hloko gore Beibele e re ke mang yo a bakago mathata a gona bjale, ge e re: “Ka gona drakone e kgolo ya lahlwa, yona noga ya kgale yeo e bitšwago Diabolo le Sathane, yeo e timetšago lefase ka moka; ya lahlelwa lefaseng gomme barongwa ba yona ba lahlwa le yona. . . . Go madimabe lefase le lewatle, gobane Diabolo o theogetše go lena a galefile kudu, ka ge a tseba gore o na le nako e kopana.” (Kutollo 12:9, 12) Ka morago ga go ela hloko bohlatse bjo, batho ba bantši ba ile ba phetha ka gore Sathane ke motho wa moya yo kotsi yo a duletšego go tutuetša lefase leo le re dikologilego.
O ka ipotšiša gore o ka hwetša bjang tšhireletšo. Go tshwenyega mo go bjalo ke ga maleba. Sehlogo se se latelago se tla nea thušo e šomago.
^ ser. 12 Jehofa ke leina la Modimo bjalo ka ge le utolotšwe ka Beibeleng.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikoronika 29:1-36
29 Hesekia+ yena e bile kgoši a na le nywaga e masomepedi-hlano, gomme o bušitše Jerusalema ka nywaga e masomepedi-senyane. Leina la mmagwe e be e le Abija morwedi wa Sakaria.+2 O ile a dira tše di lokilego mahlong a Jehofa,+ go ya ka tšohle tšeo Dafida rakgolokhukhu wa gagwe a di dirilego.+3 Yena kgweding ya pele ya ngwaga wa pele wa pušo ya gagwe, o ile a bula mejako ya ntlo ya Jehofa gomme a e lokiša.+4 Ke moka a tliša baperisita le Balefi a ba kgoboketša lebaleng+ la ka thoko ya bohlabela.5 A re go bona: “Ntheetšeng, lena Balefi. Bjale ikgethagatšeng+ le be le kgethagatše le ntlo ya Jehofa Modimo wa borakgolokhukhu ba lena gomme le ntšheng selo seo se sa sekago lefelong le lekgethwa.+6 Gobane botatago rena ga se ba botega+ e bile ba dirile tše mpe mahlong a Jehofa Modimo wa rena,+ moo ba ilego ba mo tlogela,+ ba retološetša difahlego tša bona kgole le taberenakele ya Jehofa,+ ba ba ba mo furalela.7 Le gona ba ile ba tswalela mejako+ ya mathudi, ba tima mabone,+ ba se fiše diorelo,+ gomme lefelong le lekgethwa ba se direle Modimo wa Isiraele dihlabelo tša go fišwa.+8 Jehofa a galefela+ Juda le Jerusalema, moo a ilego a ba dira selo seo se tšhošago,+ selo se se tlabago+ le sa go leletšwa molodi,+ feela bjalo ka ge le bona ka mahlo a lena.9 Šefa borakgolokhukhu ba rena ba bolailwe ka tšhoša,+ gomme barwa ba rena, barwedi ba rena le basadi ba rena ba ile ba ya bothopša ka baka la se.+10 Bjale pelong ya ka ke rata kudu go dira kgwerano+ le Jehofa Modimo wa Isiraele, gore bogale bja gagwe bjo bo tukago bo re gomele.11 Bjale lena barwa ba ka, le se ke la khutša,+ ka gobane ke lena bao Jehofa a le kgethilego gore le eme pele ga gagwe le mo hlankele+ gomme le dule le le badiredi+ ba gagwe le go mo thuntšhetša muši wa dihlabelo.”+12 Ge a re’alo Balefi+ ba ema, gwa ema Mahathe morwa wa Amasai le Joele morwa wa Asaria ba go tšwa go barwa ba Bakohathe;+ go tšwa go barwa ba Merari,+ ya ba Kishe morwa wa Abadi le Asaria morwa wa Jahalelele; go tšwa go Bagerishone,+ ya ba Joa morwa wa Sima le Edene morwa wa Joa;13 go tšwa go barwa ba Elisafane,+ ya ba Shimiri le Jeuele; go tšwa go barwa ba Asafa,+ ya ba Sakaria le Matania;14 go tšwa go barwa ba Hemane,+ ya ba Jehiele le Shimei; go tšwa go barwa ba Jeduthune,+ ya ba Shemaya le Usiele.15 Ke moka ba kgobokanya bana babo bona, ba ikgethagatša+ gomme ba tla go ya ka taelo ya kgoši yeo e lego mantšung+ a Jehofa, gore ba hlwekiše+ ntlo ya Jehofa.16 Bjale baperisita ba tsena ka ntlong ya Jehofa gore ba e hlwekiše, ba tšea dilo tšohle tše di sa hlwekago tšeo ba ilego ba di hwetša ka tempeleng ya Jehofa ba di iša lapeng+ la ntlo ya Jehofa. Ka morago Balefi ba di tšea ba di ntšhetša ka ntle moeding wa mafula wa Kidirone.+17 Ka gona ba thoma go e kgethagatša ka letšatši la pele kgweding ya pele gomme ka letšatši la seswai la kgwedi yeo ba tla mathuding+ a Jehofa; ka go re’alo ba kgethagatša ntlo ya Jehofa ka matšatši a seswai, ke moka ba fetša ka letšatši la lesometshela la kgwedi ya pele.+18 Ka morago ga moo ba ile ba tla go kgoši Hesekia ba re: “Re hlwekišitše ntlo ka moka ya Jehofa, aletare+ ya dibego tša go fišwa le dibjana tša yona ka moka+ gotee le tafola+ ya dinkgwa tše di hlatlagantšwego le dibjana tša yona ka moka.+19 Re lokišitše le dibjana+ ka moka tšeo Kgoši Ahasi+ a di tlošitšego gore di se sa dirišwa nakong ya pušo ya gagwe ge a be a sa botege,+ e bile re di kgethagaditše;+ šidile di pele ga aletare ya Jehofa.”20 Kgoši Hesekia+ a tsoga ka masa+ a kgobokanya dikgošana+ tša motse, ke moka ba rotogela ntlong ya Jehofa.21 Ba tliša dipoo tše šupago,+ dikgapa tše šupago, dikgapana tše šupago le diphooko tše šupago e le sebego sa sebe+ bakeng sa mmušo, bakeng sa sekgethwa le bakeng sa Juda. Ka gona a botša barwa ba Arone bao e lego baperisita+ gore ba di neele aletareng ya Jehofa.22 Ke moka ba hlaba+ dikgomo ba nea baperisita madi+ gomme ba a foketša+ aletareng; ka morago ga moo ba hlaba dikgapa+ ba foketša madi a tšona aletareng, ba ba ba hlaba le dikgapana gomme ba foketša madi+ a tšona aletareng.23 Ke moka ba batametša diphooko+ tša sebego sa sebe pele ga kgoši le phuthego gomme ba bea diatla tša bona godimo ga tšona.+24 Bjale baperisita ba di hlaba, ba neela sebego sa sebe ka madi a tšona godimo ga aletare gore ba direle Isiraele+ ka moka poelano; ka gobane kgoši e be e itše sebego sa go fišwa le sebego sa sebe e be+ tša Isiraele+ ka moka.25 Go sa le bjalo, a emiša Balefi+ ntlong ya Jehofa ba swere disimbala,+ dikwadi+ le diharepa,+ ba latela mokgwa wa go opela woo o thomilwego ke Dafida,+ Gada+ yo e bego e le mmoni wa kgoši le moporofeta Nathane,+ ka gobane o be o etšwa go Jehofa a diriša baporofeta+ ba gagwe.26 Ka gona Balefi ba ile ba ema ba swere diletšo tša mmino+ tša Dafida, baperisita bona ba swere diphalafala.+27 Ke moka Hesekia a laela gore go dirwe sehlabelo sa go fišwa aletareng; ka nako ya ge go thoma go neelwa sebego sa go fišwa, koša+ ya Jehofa le yona ya thoma gotee le go letšwa ga diphalafala, gwa dirwa bjalo ka tlhahlo ya diletšo tša mmino tša Dafida kgoši ya Isiraele.28 Phuthego ka moka e ile ya khunama+ ge koša e opelwa+ gomme diphalafala di lla—tše ka moka tša ba bjalo go fihlela go feditšwe go neelwa sebego sa go fišwa.29 Gateetee ge ba fetša go se neela, kgoši le bohle bao ba bego ba na le yona ba inama ba khunamela fase.+30 Bjale kgoši Hesekia le dikgošana+ ba botša Balefi gore ba tumiše Jehofa ka mantšu a koša ya Dafida+ le ya Asafa+ yo e bego e le mmoni. Ka gona ba mo tumiša ba thabile+ gomme ba inama ba khunamela fase.+31 Mafelelong Hesekia a bolela a re: “Bjale le hweditše+ matla a boperisita gore le direle Jehofa. Batamelang le tliše dihlabelo+ le dihlabelo tša tebogo+ ntlong ya Jehofa.” Ke moka phuthego ya tliša dihlabelo le dihlabelo tša tebogo gomme yo mongwe le yo mongwe yoo pelo ya gagwe e ratago a tliša dibego tša go fišwa.+32 Palo ya dibego tša go fišwa tšeo di tlišitšwego ke phuthego e be e le dikgomo tše masomešupa, dikgapa tše lekgolo le dikgapana tše makgolopedi—tše ka moka di be di tlišitšwe e le sebego sa go fišwa seo se neelwago Jehofa;+33 le dibego tše kgethwa, e le dikgomo tše makgolotshela le dinku tše dikete tše tharo (3 000).34 Baperisita+ bona e be e le ba sego kae gomme ba se kgone go bua diphoofolo ka moka tša dibego tša go fišwa.+ Ka gona bana babo bona+ ba Balefi ba ile ba ba thuša go fihlela modiro o fela+ le go fihlela baperisita ba ka ikgethagatša,+ ka gobane dipelo tša Balefi di be di tshwenyegile+ ka go ikgethagatša go feta tša baperisita.35 Le gona dibego tša go fišwa+ e be e le tše ntši kudu gotee le dikarolo tše di nonnego+ tša dihlabelo tša mohlakanelwa+ le dibego tša dino+ tša dibego tša go fišwa. Ka go re’alo tirelo ya ntlong ya Jehofa e be e lokišeditšwe.+36 Ka baka leo Hesekia le setšhaba ka moka ba thabišwa ke gore Modimo wa therešo o be a thušitše setšhaba+ sa gagwe, ka gobane seo se diregile ka tšhoganyetšo.+


text:
OCTOBER 24, 2016
TURKMENISTAN
Na Bahram Hemdemov o tla Lokollwa le Sehlopha se se Latelago sa Bagolegwa Bao ba Tlago go Lebalelwa?
Ka February 2016, mmušo wa Turkmenistan o ile wa lebalela le go lokolla bagolegwa ba makgolo eupša wa se lokolle Bahram Hemdemov. Pele go ka feta dikgwedi tše tharo, Kgorokgolo ya Tsheko ya Turkmenistan e ile ya gana boipiletšo bja molato wa gagwe wa bosenyi le go golegwa. Ka di-15 tša August 2016, ramolao wa Morena Hemdemov o ile a bula molato legatong la gagwe Komiting ya Ditokelo tša Batho ya Ditšhaba tše Kopanego.
Go Tlaišwa ga Dihlatse tša Jehofa ka Baka la Bodumedi bja Tšona Toropong ya Turkmenabad
Ge Morena Hemdemov a be a golegwa ka March 2015, yena gotee le Dihlatse tše dingwe ba be ba swere seboka seo se nago le khutšo sa bodumedi legaeng la gagwe kua Turkmenabad. Maphodisa a ile a tla a se a swara lengwalo la semolao, a šwahlela ka ntlong, a e phuruphutša, a tšea dithoto gomme a tlaiša bohle bao ba bego ba le gona.
Ramolao wa Morena Hemdemov o itše: “Maphodisa a ile a kgetha Bahram Hemdemov gore a mo tlaiše o šoro e le ge a leka go tšhošetša Dihlatse tše dingwe tšeo di dulago Turkmenabad.” Le ge Morena Hemdemov a ile a swarwa gampe ke bahlankedi ba mmušo, o sa kgomaretše tumelo ya gagwe.
Kgonagalo ya Gore a Lokollwe
Dihlatse tša Jehofa di holofela gore kgauswinyane mmušo wa Turkmenistan o tla lokolla Morena Hemdemov kgolegong. E tla ba mo gobotse ge Mopresitente Gurbanguly Berdimuhamedov a ka lokolla Morena Hemdemov nakong e latelago ge a lokollwa sehlopha se sengwe sa bao ba lebaletšwego.
Mosadi wa Morena Hemdemov e lego Gulzira, le bana ba bona ba bane ba mo hlologela kudu, bona gotee le Dihlatse tša tikologong yeo gomme ba fela pelo ya go mmona a boa gae. Ka tlhompho, Dihlatse tša Turkmenistan di kgopela gore mmušo o di dumelele go rapela Modimo di le gotee ka khutšo, di sa šitišwe ke bahlankedi ba mmušo.


text:
JUNE 2, 2014
RUSSIA
Molato wa Dihlatse tša Jehofa kua Taganrog, Russia o Tšwela Pele
Tsheko ya molato wa bosenyi wa Dihlatse tša Jehofa tše 16 e tšwetše pele ka May 2014 Kgorong ya Tsheko ya Taganrog. Ye ke tsheko e nnoši kua Russia moo badudi ba Russia ba Dihlatse tša Jehofa ba gapeletšwago go latola tumelo ya bona le go tšhošetšwa ka go pharwa ka molato wa bosenyi. Molatofatšwa yo mongwe o begile gore: “Ba nyaka ke be bjalo ka batho ka moka, ga ba nyake ke fapana le bona. Ga ba nyake ke eya go bolela ka Beibele. Ga ke tsebe gore ke eng seo se tlago go latela.”
Balaodi ba mmušo wa Russia ba dirišitše gampe Molao wa go Fediša Mediro ya Bao ba Fišegelago Bodumedi ka mo go Fošagetšego go Dihlatse tša Jehofa, molao wo o gateletšwe kudu go tloga ka 2009. Ramolao wa Dihlatse, Victor Zhenkov o boletše gore: “Ke sekasekile ditiragalo tša morago bjale tšeo di lego mabapi le go latofatšwa ga Dihlatse tša Jehofa gomme ke bone gore mekgatlo yeo e kgonthišetšago gore melao ya naga e a latelwa e tšwetše pele go lwa ka go se kgaotše le Dihlatse tša Jehofa.” Balaodi ba mmušo ba Taganrog ba bile ba tšere dikgato tše šoro kudu le go swara Dihlatse bjalo ka ge eka mediro ya tšona ya bodumedi e thibetšwe tikologong yeo, le ge Dihlatse tša Jehofa di ingwadišitše le Mmušo wa Russia ga e sa le go tloga ka 1992. Maikemišetšo a balaodi ba Taganrog a molaleng. Molatofatšwa yo mongwe o laodišitše phihlelo ya gagwe ka tsela ye: “Monyakišiši o hlalositše gabotse a le ofising ya gagwe gore: ‘Saena letlakala le gore o latola go ba Hlatse ya Jehofa, re tla tswalela molato ka moka kgahlanong le wena gomme ra go lokolla—wa ya mo o nyakago.’”
Go ithekgile ka phetho yeo kgoro e e dirago, Dihlatse tšeo tše 16 di ka lefišwa, tša laelwa go dira mediro e mengwe ka kgapeletšo, goba go ahlolelwa go ya kgolegong. Ge di ka bonwa molato, tokologo ya bodumedi nageng ka moka ya Russia e tla ba kotsing. Dihlatse tša Jehofa ka moka kua Russia di lemoga gore le tšona di ka ba kotsing ya go latofatšwa ka molato wa bosenyi ka go dira mediro ya tšona ya bodumedi ya khutšo. Alyona Borodina, ramolao yo mongwe yo a emelago balatofatšwa o lemogile gore: “Dihlatse di dula di lebeletšane le ditšhitišo go tšwa go balaodi ba mmušo. Dipuku le dipukwana tša tšona di lokeleditšwe lelokelelong la dilo ka moka tša mekgatlo ya go fišegela bodumedi ka mo go fošagetšego. Ge kgoro ya tsheko e bolela gore puku ke ya go fišegela bodumedi ka mo go fošagetšego, e a senywa go ya le kamoo kgoro e ahlotšego. Mongwadi yo mongwe o rile: ‘Ge e ba ba fiša dipuku, mafelelong ba tla fiša le batho.’ Tokologo ya bodumedi e kotsing e kgolo.”
Moahlodi o letetšwe go dira kahlolo ya mafelelo ka June 2014. Dihlatse tša Jehofa lefaseng ka bophara le batho ba bangwe ba bantši bao ba kgahlegelago tokologo ya bodumedi ba tshwenyegile ka seo se tlago go tšwelela mafelelong.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 90:1-17
Thapelo ya Moshe, e lego monna wa Modimo wa therešo.+90 Wena Jehofa, wena ka bowena o bile bodulo bja rena bja kgonthe+Go tloga molokong o mongwe go ya go o mongwe.+2 Pele ga ge dithaba ka botšona di belegwa,+Goba pele ga ge o tšweletša lefase le naga bjalo ka ge eka ke ka mahloko a pelego,+Wena o Modimo go tloga mehleng ya neng le neng go iša mehleng ya neng le neng.+3 O dira gore motho wa nama le madi a boele e be selo se se šilaganego,+Le gona o re: “Boelang leroleng, lena bana ba batho.”+4 Gobane mahlong a gago nywaga e sekete (1 000) e bjalo ka letšatši la maabane ge le fetile,+Le bjalo ka nako ya go hlapetša ya bošego.+5 O ba swietše;+ ba ba bjalo ka borokonyana feela;+Mesong ba swana le bjang bjo botala bjo bo fetogago.+6 Mesong bo a hloga gomme bja fetoga;+Mantšiboa bo a pona gomme bja oma.+7 Gobane re fedišitšwe ke bogale bja gago,+Gomme re ferekantšwe ke pefelo ya gago.+8 Melato ya rena o e beile pele ga gago,+Ditiro tša rena tše di khutilego wa di bea pele ga sefahlego sa gago se se phadimago.+9 Gobane matšatši ohle a rena a fokoditšwe ke kgalefo ya gago;+Nywaga ya rena e fedile go etša mohemo.+10 Matšatši a bophelo bja rena ona ke nywaga e masomešupa;+Gomme ge e ba ka baka la matla a kgethegilego e le nywaga e masomeseswai,+A dulela go tliša mathata le ditlaišego;+Gobane a tla feta ka go akgofa gomme rena ra se sa ba gona.+11 Ke mang yo a tsebago matla a bogale bja gago+Le kgalefo ya gago yeo e sepedišanago le poifo yeo e go swanelago?+12 Re bontšhe kamoo re ka balago matšatši a rena ka tsela yeo+Re ka kgonago go hwetša pelo e bohlale.+13 Boa, hle Jehofa!+ O tla diega go fihla neng?+Šokela bahlanka ba gago.+14 Mesong o re kgotsofatše ka botho bja gago,+Gore re goelele ka lethabo re be re thabe matšatšing ohle a rena.+15 Dira gore matšatši a go thaba ga rena a lekane le ao o re hlakišitšego ka ona,+E lego nywaga yeo re bonego bošula ka yona.+16 Anke modiro wa gago o bonagale go bahlanka ba gago+Gomme letago la gago le bonagale go bana ba bona.+17 Anke botse bja Jehofa Modimo wa rena bo be godimo ga rena,+Modiro wa diatla tša rena o re theele wona o o tiiše.+Ee, modiro wa diatla tša rena o o thee o o tiiše.+


text:
Go bonolo
Lefase a le gole
Eupša Batho ba oketšega
Se se ra gore:
Dilo di a fokotsega go batho ka moka
Ga go sana sebaka sa dimela le diphoofolo
Le ge ke leka go šikeletša moya, maetse, dithokdwa le
Ko ketšego ya batho e fetsa maiteko a ka pela
Ntwa ya dišumiswa ethomile, eupsha sehlodisa bothata bjo sesa ganetša
Le go ephapantšha go ba bangwe.
A, go lekane gore motho a ipeele maemo a gagwe a bofelo ?
Goba bohlale bja gagw a bja lekana go tlatša mpa le mekotlana ya gagwe le
go bušetša mehuta emengwe ya bophela ??
A re tlo feleletša lefaseng la leswiswi, bodiidi, mpholo, tlala le lehu ??
Tsela ke e tee fela, emišang tswala !


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Johane 14:1-31
14 “Le se dumelele dipelo tša lena di huduega.+ Bontšhang tumelo go Modimo+ le go nna.+2 Ntlong ya Tate go na le madulo a mantši.+ Nkabe ke se ka le botša se ge e ba go be go se bjalo gomme go bjalo ka gobane ke a tloga ke ya go le lokišetša lefelo.+3 Le gona, ge e ba ke tloga ke eya go le lokišetša lefelo, ke tla buša ka boa,+ ka le amogela gae go nna+ gore moo ke lego gona le lena le be gona.+4 Le gona, le tseba tsela ya moo ke yago.”5 Thomase+ a re go yena: “Morena, ga re tsebe moo o yago.+ Re tseba bjang tsela?”6 Jesu a re go yena: “Ke nna tsela+ le therešo+ le bophelo.+ Ga go yo a tlago go Tate ge e se ka nna.+7 Ge nkabe lena le ntsebile, le ka be le tsebile le Tate; go tloga mo nakong ye go ya pele, le a mo tseba e bile le mmone.”+8 Filipi a re: “Morena, re bontšhe Tatago gomme go tla be go lekane go rena.”9 Jesu a re go yena: “Wena Filipi, na ke bile le lena ka nako e telele gakaakaa, fela ga se wa hlwa o ntseba? Yo a bonego nna o bone le Tate.+ Go tla bjang gore o re: ‘Re bontšhe Tate’?+10 Na ga o dumele gore ke boteeng le Tate le gore Tate o boteeng le nna?+ Dilo tšeo ke le botšago tšona ga ke di bolele ka la ka; eupša Tate yo a lego boteeng le nna o dira mediro ya gagwe.+11 Ntumele ge ke re ke boteeng le Tate le gore Tate o boteeng le nna; go sego bjalo, dumela ka baka la mediro ka boyona.+12 Ruriruri ke re go lena: Yo a dumelago go nna, le yena o tla dira mediro ye ke e dirago; o tla dira mediro e fetago ye,+ gobane ke a tloga ke ya go Tate.+13 Le gona, selo le ge e le sefe seo le se kgopelago ka leina la ka ke tla se dira, e le gore Tate a tagafatšwe ka Morwa.+14 Ge e ba le kgopela selo le ge e le sefe ka leina la ka, ke tla se dira.15 “Ge e ba le nthata, le tla boloka ditaelo tša ka;+16 le gona ke tla kgopela Tate gomme o tla le nea mothuši yo mongwe gore a be le lena ka mo go sa felego,+17 e lego moya wa therešo,+ woo lefase le ka se kgonego go o amogela,+ gobane ga le o bone e bile ga le o tsebe. Lena le a o tseba gobane o dula le lena gomme o go lena.+18 Nka se le tlogele bošuaneng.+ Ke tla go lena.19 Go šetše lebakanyana feela gomme lefase le ka se hlwe le mpona,+ eupša lena le tla mpona+ gobane ke a phela gomme le lena le tla phela.+20 Letšatšing leo le tla tseba gore ke boteeng le Tate, le lena le boteeng le nna gomme nna ke boteeng le lena.+21 Yo a nago le ditaelo tša ka gomme a di boloka, yena yoo ke yo a nthatago.+ Le gona yo a nthatago o tla ratwa ke Tate gomme ke tla mo rata e bile ke tla iponagatša gabotse go yena.”22 Judase,+ e sego Isikariote, a re go yena: “Morena, go diragetše eng ge o ikemišeditše go iponagatša gabotse go rena e sego go lefase?”+23 Jesu ge a araba a re go yena: “Ge e ba motho le ge e le ofe a nthata, o tla boloka+ lentšu la ka gomme Tate o tla mo rata, le gona re tla tla go yena ra dula le yena.+24 Yo a sa nthatego ga a boloke mantšu a ka; lentšu leo le le kwago ga se la ka, eupša ke la Tate yo a nthomilego.+25 “Ge ke be ke sa dutše ke na le lena ke le boditše dilo tše.26 Eupša mothuši, e lego moya o mokgethwa woo Tate a tlago go o roma ka leina la ka, o tla le ruta tšohle le go le gopotša tšohle tšeo ke le boditšego tšona.+27 Ke le tlogelela khutšo, ke le nea khutšo+ ya ka. Ga ke le nee yona ka tsela yeo lefase le e neago. Le se dumelele dipelo tša lena di huduega le ge e le go di dumelela go tšhoga ka baka la poifo.28 Le kwele gore ke itše go lena, ke a tloga gomme ke tla boa go lena. Ge e ba le be le nthata, le be le tla thabela gore ke ya go Tate, gobane Tate o mpheta ka bogolo.+29 Ka gona, bjale ke le boditše taba ye pele e direga,+ e le gore ge e direga le dumele.30 Nka se sa hlwa ke bolela tše dintši le lena go tloga ga bjale gobane mmuši+ wa lefase o etla. Le gona a ka se ntire selo,+31 eupša e le gore lefase le tsebe gore ke rata Tate, ke dira tšeo Tate a ntaetšego+ gore ke di dire. Emang, a re tlogeng mo.


text:
Na o Hlamilwe?
Modikologo wa Bophelo bja Sebakatšatši
DIBAKATŠATŠI, e lego dikhunkhwane tšeo di swanago le ditšie, di phela dikontinenteng ka moka ntle le kua Antarctica. Lega go le bjalo, tšeo di hwetšwago ka leboabohlabela bja Amerika di bitšwa dibakatšatši tšeo di tšwelelago ka morago ga nako e itšego (di-periodical cicada), e lego tšeo e lego kgale di kgahla borathutaphedi.
Ela hloko se: Dibakatšatši tšeo tše dimilione di tšwelela gateetee sehleng sa seruthwane lebakeng la dibeke tše sego kae. Nako e nyenyane yeo di e fetšago di le letšatšing di apola matlalo a tšona a nakong ya ge e sa le tše dinyenyane, di opela ka lešata la go thiba ditsebe, di a fofa, di a ikatiša ke moka tša hwa. Se se makatšago ke gore moloko o latelago o tšwelela ka morago ga mengwaga e 13 goba e 17, go ithekgile ka mohuta wa dibakatšatši tšeo. Go tla ba go direga’ng ka dikhunkhwane tše nako ye ka moka?
Gore re arabe potšišo yeo, re swanetše go kwešiša modikologo wo wa moswananoši wa bophelo bja sebakatšatši seo. Ka morago ga lebaka le e ka bago la beke di tšweletše, dikhunkhwane tše dikgolo di a kopana ke moka tše ditshadi tša beela mae a go tloga go a 400 go ya go a 600 ka gare ga dikalana tša mehlare. Ka moragonyana ga moo, dikhunkhwane tše dikgolo di a hwa. Lebakeng la dibeke tše sego kae tše di latelago, mae a a phaphaša ke moka dibokwana tše dinyenyane di wela fase, tša ikepela gomme tša thoma go phela ka tlase ga mobu, moo di tšeago mengwaga e mentši di enwa diela medung ya dihlašana goba ya dihlare. Mengwaga e 13 goba e 17 ka morago ga moo, go tšwelela moloko o mofsa wa dikhunkhwane tše dikgolo bakeng sa go tšwetša pele modikologo wa bophelo bja tšona.
Go ya ka sehlogo seo se lego makasineng wa Nature, modikologo o raraganego wa bophelo bja dibakatšatši tše o “gakantšhitše borathutamahlale ka mengwaga e makgolo. . . . Gaešita le gona bjale, ditsebi tša dikhunkhwane di leka go kwešiša kamoo modikologo o sa tlwaelegago wa khunkhwane ye o tšweletšego ka gona.” Ke mohlolo wo o sa kago wa ba gona pele legorong la diphoofolo.
O nagana eng? Na modikologo wa bophelo bja sebakatšatši o bile gona ka go itiragalela? Goba na o hlamilwe?


text:
Kamoo re ka Dulago re na le Pono e Botse
“Ge motho a ka phela nywaga e mentši, gona a a e thabele ka moka ga yona.”—MMO. 11:8.
1. Ke ditšhegofatšo dife tše di tšwago go Jehofa tšeo di ka re thušago go thaba?
JEHOFA o nyaka gore re thabe, e bile o re nea ditšhegofatšo tše dintši tšeo di swanetšego go re dira gore re thabe. Ka mohlala, re a phela. Ka gona, re ka diriša maphelo a rena go tumiša Modimo, ka gobane o re gogetše borapeding bja therešo. (Ps. 144:15; Joh. 6:44) Jehofa o re kgonthišetša gore o a re rata e bile o re thuša go kgotlelela tirelong ya gagwe. (Jer. 31:3; 2 Bakor. 4:16) Re thabela paradeise ya moya, yeo go yona re hwetšago motlalo wa dijo tša moya le bana babo rena bao ba re ratago. Go oketša moo, re na le kholofelo e kgahlišago ka bokamoso.
2. Bahlanka ba bangwe ba botegago ba Modimo ba lwantšhana le eng?
2 Go sa šetšwe mabaka a ao re nago le ona a go thaba, bahlanka ba bangwe ba botegago ba Modimo ba lwantšhana le dikgopolo tše di fošagetšego ka bona. Ba ka nagana gore ga ba na mohola go Jehofa goba gore tirelo ya bona go yena ga se selo. Go bao ba tlaišwago ke maikwelo a a fošagetšego, taba ya go thabela “nywaga e mentši” e ka kwagala e le toro feela. Go bona bophelo bo ka bonagala e le matšatši a leswiswi la go se fele.—Mmo. 11:8.
3. Ke’ng seo se ka bakago maikwelo a fošagetšego?
3 Go bana babo rena ba bjalo goba dikgaetšedi, maikwelo a fošagetšego a ka bakwa ke go nyama, go babja goba go palelwa ke go dira dilo tše itšego ka baka la botšofadi. (Ps. 71:9; Die. 13:12; Mmo. 7:7) Go oketša moo, Mokriste yo mongwe le yo mongwe o swanetše go lebeletšana le therešo ya gore pelo e boradia le gore e ka re ahlola gaešita le ge re ka ba re kgahliša Modimo. (Jer. 17:9; 1 Joh. 3:20) Diabolo o latofatša ka maaka bahlanka ba Modimo. E bile bao ba naganago go swana le Sathane ba ka leka go re imetša ka dikgopolo tša go swana le tša Elifase yo a bego a se na tumelo—tša gore ga re selo mahlong a Modimo. Ao e be e le maaka mehleng ya Jobo, go fo swana le lehono.—Jobo 4:18, 19.
4. Re tlo ahlaahla’ng sehlogong se?
4 Jehofa o boletše phaa ka Mangwalong gore o tla ba le bao ba “[sepelago] moeding wa kgampi ya leswiswi.” (Ps. 23:4) Tsela e nngwe yeo a nago le rena ka yona ke ka Lentšu la gagwe. Modimo o dirile gore Beibele e “be matla bakeng sa go phekgola dilo tše di tsemilwego,” go akaretša maaka le dikgopolo tše di fošagetšego. (2 Bakor. 10:4, 5) Ka gona, anke re ahlaahleng kamoo re ka dirišago Beibele go re thuša go hlagolela pono e botse le go dula re na le yona. Mohlomongwe se se ka go hola e bile sa go thuša go hwetša ditsela tša go kgothatša ba bangwe.
DIRIŠA BEIBELE GO HLAGOLELA PONO E BOTSE
5. Ke go itekola gofe moo go ka re thušago go ba le pono e botse?
5 Moapostola Paulo o boletše dilo tše itšego tšeo di ka re thušago go hlagolela pono e botse. O kgothaleditše phuthego ya kua Korinthe gore: “Dulang le itekola go bona ge e ba le sa le tumelong.” (2 Bakor. 13:5) ‘Tumelo’ ke dithuto ka moka tša Bokriste tšeo di utolotšwego ka Beibeleng. Ge e ba mantšu a rena le ditiro tša rena di dumelelana le dithuto tšeo, gona re atlegile go itekoleng ga rena gomme re bontšha gore re “sa le tumelong.” Eupša gape re swanetše go bapetša maphelo a rena le dithuto ka moka tša Bokriste. Re ka se ikgethele gore re nyaka go latela dithuto dife.—Jak. 2:10, 11.
6. Ke ka baka la’ng re swanetše go itekola go bona ‘ge e ba re sa le tumelong’? (Bona seswantšho seo se lego mathomong a sehlogo.)
6 O ka dikadika go itekola, kudukudu ge e ba o nagana gore o ka palelwa. Lega go le bjalo, tsela yeo Jehofa a re lebelelago ka yona e bohlokwa kudu go feta kamoo rena re itebelelago ka gona, e bile menagano ya gagwe e phagametše ya rena. (Jes. 55:8, 9) O hlahloba barapedi ba gagwe gore a hwetše dika tše dibotse go bona le go ba thuša, e sego gore a ba ahlole. Ge o diriša Lentšu la Modimo go itekola go bona “ge e ba [o] sa le tumelong,” o tla itebelela ka tsela yeo Modimo a go lebelelago ka yona. Seo se ka go thuša gore o lebale ka kgopolo le ge e le efe ya gore ga o bohlokwa mahlong a Modimo gomme wa thoma go nagana ka kgonthišetšo ye yeo e lego ka Beibeleng: O bohlokwa kudu mahlong a Jehofa. Mafelelo a seo a ka swana le ge o bula digareteine gore seetša se bonege ka phapošing ya leswiswi.
7. Mehlala ya batho bao ba botegago ba ka Beibeleng e ka re hola bjang?
7 Tsela e atlegago ya go itekola mo ke ka go naganišiša ka mehlala ya batho ba botegago bao go boletšwego ka bona ka Beibeleng. Bapetša maemo goba maikwelo a bona le a gago gomme o ipotšiše gore wena o ka be o ile wa arabela bjang ge nkabe o be o le maemong a bona. Anke re ahlaahleng mehlala e meraro yeo e bontšhago kamoo o ka dirišago Beibele go kgonthišetša gore o “sa le tumelong,” ka go re’alo wa hlagolela pono e botse ka wena.
MOHLOLOGADI WA MOHLOKI
8, 9. (a) Maemo a mohlologadi wa mohloki e be e le afe? (b) Ke maikwelo afe a fošagetšego ao mohlologadi yo a ka bago a bile le ona?
8 Jesu o ile a bona mohlologadi yo mongwe wa mohloki a neela tempeleng kua Jerusalema. Mohlala wa mohlologadi yo o ka re thuša go dula re na le pono e botse gaešita le ge re sa kgone go dira dilo ka moka tšeo re ka ratago go di dira. (Bala Luka 21:1-4.) Ela hloko maemo a mohlologadi yo. O be a sa swanelwa feela ke go kgotlelela go hwelwa ke monna eupša gape o be a swanetše go kgotlelela baetapele ba bodumedi ba mehleng yeo bao ba bego ba “[eja] dintlo tša bahlologadi” go e na le go ba thuša. (Luka 20:47) O be a diila kudu moo a bego a ka kgona feela go neela tempeleng ka tšheletiana yeo mošomi wa maemo a tlasana a bego a ka e gola ka metsotso e sego kae.
9 Leka go nagana kamoo mohlologadi yo a ilego a ikwa ka gona ge a be a tsena lapeng la tempele a swere ditšheletiana tša tšhipi tše pedi. Na go ka direga gore o be a nagana gore tšhelete yeo a yago go e neela ga se selo ge e bapetšwa le yeo mohlomongwe a bego a kgona go e ntšha ge monna wa gagwe a be a sa phela? Na o be a tla lewa ke dihlong ge a bona bao ba mo etilego pele ba ntšha meneelo ya go tsebalega, mohlomongwe a bile a ipotšiša ge e ba mpho ya gagwe e tloga e le bohlokwa go Modimo? Gaešita le ge a ka ba a ile a tlelwa ke megopolo e bjalo, o ile a dira seo a bego a ka se kgona go thekga borapedi bja therešo.
10. Jesu o bontšhitše bjang gore mohlologadi yo o be a le bohlokwa go Modimo?
10 Jesu o ile a bontšha gore mohlologadi yo o be a le bohlokwa go Jehofa le gore le moneelo wa gagwe o be o le bohlokwa. O boletše gore mohlologadi yoo “o lahletše go feta kamoo [bahumi] bohle ba lahletšego.” Le ge moneelo wa gagwe o be o tla kopanywa le wa ba bangwe, eupša Jesu o ile a kgetha go mo reta. E bile go ka direga gore baswari ba ditšhelete bao ka morago ba ilego ba bala meneelo yeo ga se ba ka ba tseba kamoo mohlologadi yoo a bego a le bohlokwa ka gona go Jehofa gotee le ditšheletiana tša gagwe tše pedi. Lega go le bjalo, sa bohlokwa e be e le tsela yeo Modimo a bego a mo lebelela ka yona, e sego seo ba bangwe ba bego ba se nagana goba gaešita le kamoo mohlologadi yoo a bego a itebelela ka gona. Na o ka diriša pego ye go bona ge e ba o sa le tumelong?
11. O ka ithuta’ng pegong ya mohlologadi?
11 Maemo a gago a ka kgoma seo o ka kgonago go se nea Jehofa. Ba bangwe ga ba kgone go fetša nako e ntši ba bolela ditaba tše dibotse ka baka la botšofadi goba bolwetši. Na ba swanetše go nagana gore ga go bohlokwa gore ba bege modiro wa bona? Gaešita le ge maemo a gago e se a mabe gakaalo, o ka ikwa eka maiteko a gago ga se selo ge a bapetšwa le diiri ka moka tšeo batho ba Modimo ba di fetšago ngwaga le ngwaga ba mo hlankela. Lega go le bjalo, pegong ya mohlologadi wa mohloki re ithuta gore Jehofa o bona selo se sengwe le se sengwe seo re mo direlago sona e bile o se tšeela godimo, kudukudu ge re se dira maemong a thata. Nagana ka tirelo ya gago go Jehofa ngwageng o fetilego. Na e nngwe ya diiri tšeo o ilego wa di diriša go mo hlankela e be e nyaka gore o tloge o ikgafa? Ge e ba go le bjalo, o ka kgodišega gore Jehofa o tšeela godimo seo o ilego wa mo direla sona iring yeo. Ge o dira sohle seo o ka se kgonago tirelong ya Jehofa go swana le mohlologadi yola wa mohloki, o na le lebaka le le kwagalago la go dumela gore o “sa le tumelong.”
“TŠEA MOYA WA KA”
12-14. (a) Maikwelo a fošagetšego a ile a kgoma Eliya bjang? (b) Go ka ba go tlile bjang gore Eliya a ikwe ka tsela yeo a bego a ikwa ka yona?
12 Moporofeta Eliya o be a botegela Jehofa e bile a na le tumelo e matla. Lega go le bjalo, ka nako e nngwe o ile a ikwa a nyamile moo a ilego a kgopela Jehofa gore a mmolaye, a re: “Go lekane! Bjale wena Jehofa, tšea moya wa ka.” (1 Dikg. 19:4) Bao ba sa kago ba lebeletšana le maikwelo a bjalo ba ka nagana gore thapelo ye ya Eliya e be e le feela ‘mantšu a bošilo.’ (Jobo 6:3) Eupša o be a tloga a imetšwe. Lega go le bjalo, hlokomela gore go e na le gore Jehofa a omanye Eliya ka go nyaka go hwa, o ile a mo thuša.
13 Go tlile bjang gore Eliya a ikwe ka tsela yeo? Pejana ga moo, o be a sa tšwa go etelela pele tiragalong e itšego kua Isiraele yeo e ilego ya bontšha gore Jehofa ke Modimo wa therešo gomme seo sa dira gore baporofeta ba 450 ba Baali ba bolawe. (1 Dikg. 18:37-40) Mohlomongwe Eliya o ile a nagana gore bjale batho ba Modimo ba be ba tla boela borapeding bjo bo sekilego, eupša seo ga se sa ka sa direga. Mohumagadi yo kgopo e lego Isebele o ile a romela molaetša go Eliya wa gore o tlo mmolaya. E le gore a phološe bophelo bja gagwe, Eliya o ile a tšhabela ka borwa go phatša naga ya kgauswi ya Juda ke moka a fihla lešokeng, tikologong e omilego ya leganata.—1 Dikg. 19:2-4.
14 Ge a le noši gona moo a dutše a eja marapo a hlogo, Eliya o ile a bona eka mošomo wa gagwe wa go ba moporofeta ke wa lefeela. O ile a botša Jehofa gore: “Ga ke phale borakgolokhukhu ba ka ka selo.” Gabotsebotse o be a bolela gore o be a ikwa a se na mohola go fo swana le mobu le marapo a borakgolokhukhu ba gagwe. Ge e le gabotse, Eliya o be a itekotše go ya ka pono ya gagwe gomme a ipoditše gore o paletšwe le gore ga a na mohola go Jehofa goba go motho le ge e le ofe.
15. Modimo o ile a kgonthišetša Eliya bjang gore O be a sa mo lebelela e le wa bohlokwa?
15 Eupša Ramatlaohle o be a lebelela Eliya ka tsela e fapanego. Jehofa o ile a dula a lebelela Eliya e le wa bohlokwa e bile a gata megato ya go mo kgonthišetša seo. Modimo o ile a roma morongwa gore a yo matlafatša Eliya. Le gona Jehofa o ile a nea Eliya dijo le meetse tšeo di bego di tla mo matlafaletša leeto la gagwe la matšatši a 40 la go ya ka borwa Thabeng ya Horebe. Go feta moo, ka botho Modimo o ile a phošolla Eliya ge a be a nagana gore ga go na Baisiraele ba bangwe bao ba sa dutšego ba botegela Jehofa ka ntle le yena. Le gona Modimo o ile a nea Eliya dikabelo tše dingwe tšeo a ilego a di amogela. Eliya o ile a holwa ke thušo ya Jehofa gomme a boela mošomong wa gagwe wa go porofeta a na le matla a mafsa.—1 Dikg. 19:5-8, 15-19.
16. Ke ditsela dife tše dingwe tšeo go ka diregago gore Modimo o go thušitše ka tšona?
16 Mohlala wa Eliya o ka go thuša go kgonthišetša ge e ba o sa le tumelong e bile o ka go thuša gore o be le pono e botse. Sa pele, nagana ka ditsela tšeo Jehofa a go hlokometšego ka tšona. Na go ka direga gore yo mongwe wa bahlanka ba gagwe, mohlomongwe mogolo goba Mokriste yo mongwe yo a godilego tsebong, o ile a go thuša ge o be o hloka thušo? (Bagal. 6:2) Na Beibele, dikgatišo tša rena tša Bokriste le diboka tša phuthego di go fepile moyeng? Nakong e tlago ge o thušwa ka e nngwe ya ditsela tše, naganišiša ka Mothopo wa kgonthe wa thušo yeo gomme o Mo leboge ka thapelo.—Ps. 121:1, 2.
17. Ke’ng seo Jehofa a se tšeelago godimo go bahlanka ba gagwe?
17 Sa bobedi, tseba gore pono e fošagetšego e ka go lahletša. Sa bohlokwa ke tsela yeo Modimo a re lebelelago ka yona. (Bala Baroma 14:4.) Jehofa o tšeela godimo boineelo bja rena le go mmotegela ga rena; ga a re lebelele go ya ka seo re se fihleletšego. Le gona go swana le Eliya, go ka direga gore o diretše Jehofa mo gontši go feta ka mo o ka naganago. Go ka direga gore go na le ba bangwe ka phuthegong bao ba kgomilwego ke mohlala wa gago o mobotse e bile go ka direga le gore o thušitše batho ba tšhemong ya gabo lena go tseba therešo.
18. Kabelo yeo o e neilwego ke Jehofa e hlatsela’ng?
18 Sa mafelelo, lebelela kabelo e nngwe le e nngwe yeo e tšwago go Jehofa e le bohlatse bja gore o na le wena. (Jer. 20:11) Go swana le Eliya, o ka nyama ka gobane tirelo ya gago e bonagala e sa tšweletše dienywa goba o bona eka o ka se tsoge o fihleletše dipakane tše itšego tša moya. Lega go le bjalo, o sa thabela tokelo e kgolokgolo yeo ka moka ga rena re e thabelago—go bolela ditaba tše dibotse le go nea bohlatse ka leina la Modimo. Dula o botega. Ke moka ka kgopolo e itšego, le wena o ka botšwa mantšu ao a lego papišong e nngwe ya Jesu. Mantšu ao a re: “Thaba le mong wa gago.”—Mat. 25:23.
“THAPELO YA MOHLAKI”
19. Mongwadi wa Psalme 102 o ile a lebeletšana le boemo bofe?
19 Mongwadi wa Psalme 102 o be a le tlalelong. O be a ‘hlaka,’ a tlaišega kudu mmeleng goba a gateletšegile maikwelong, e bile o be a se na matla a go lebeletšana le mathata a gagwe. (Ps. 102, mantšu a ketapele) Mantšung a gagwe re hwetša bohlatse bja gore o be a hlakišwa ke bohloko bjo a bego a bo kwa, bodutu le maikwelo a gagwe ka noši. (Ps. 102:3, 4, 6, 11) O be a feditše le pelo gore Jehofa o nyaka go mo lahla.—Ps. 102:10.
20. Thapelo e ka thuša bjang motho yo a lwantšhanago le dikgopolo tše di fošagetšego?
20 Lega go le bjalo, mopsalme yo o be a sa dutše a ka diriša bophelo bja gagwe go tumiša Jehofa. (Bala Psalme 102:19-21.) Go etša ge re bona go Psalme 102, gaešita le bao ba lego tumelong ba ka ba mahlokong gomme ba se nagane gabotse. Mopsalme o ile a ikwa a “etša nonyana yeo e ituletšego e nnoši tlhakeng,” go le bjalo ka ge eka o dutše moo le mathata a gagwe. (Ps. 102:7) Ge e ba o ka ikwa ka tsela yeo, ntšhetša Jehofa sa mafahleng go etša ge mopsalme a dirile. Dithapelo tša mohlaki—ke gore dithapelo tša gago—di ka go thuša ge o dutše o lwantšhana le dikgopolo tše di fošagetšego. Jehofa o holofetša gore “o tla araba dithapelo tša bao ba hutšwego dilo ka moka, [le gore] a ka se nyatše thapelo ya bona.” (Ps. 102:17) O se ke wa belaela kholofetšo yeo.
21. Motho yo a lwantšhanago le maikwelo a fošagetšego a ka dira’ng gore a be le pono e botse kutšwanyana?
21 Le gona Psalme 102 e bontšha kamoo o ka bago le pono e botse kutšwanyana. Mopsalme o ile a ba le yona ka go thoma go nagana ka tswalano ya gagwe le Jehofa. (Ps. 102:12, 27) O ile a homotšwa ke go tseba gore Jehofa o tla dula a thekga batho ba Gagwe dinakong tše thata. Ka gona, ge e ba maikwelo a fošagetšego ka nakwana a go šitiša go dira ka mo o bego o ka rata go dira ka gona tirelong ya Modimo, rapela ka seo. Kgopela Modimo gore a kwe thapelo ya gago, e sego feela gore a go ntšhe ka gare ga mathata eupša le gore “leina la Jehofa le tsebatšwe.”—Ps. 102:20, 21.
22. Yo mongwe le yo mongwe wa rena a ka thabiša Jehofa bjang?
22 Ee, re ka diriša Beibele go bona ge e ba re sa le tumelong le gore re bohlokwa kudu go Jehofa. Ke therešo gore tshepedišong ye ya dilo re ka fo se kgone go fediša maikwelo ka moka a fošagetšego goba go nyama. Lega go le bjalo, yo mongwe le yo mongwe wa rena a ka thabiša Jehofa le go tlo phološwa ka go kgotlelela ka potego tirelong ya gagwe.—Mat. 24:13.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Amosi 8:1-14
8 Go na le seo Mmuši Morena Jehofa a mpontšhitšego sona. Ke bone seroto sa dienywa tša selemo.+2 Ke moka a re: “O bona’ng+ Amose?” Nna ka re: “Ke bona seroto sa dienywa tša selemo.”+ Jehofa a re: “Bofelo bo fihletše batho ba ka ba Isiraele.+ Le ka mohla nka se ba lebalele.+3 ‘Dikopelo tša tempele e tla ba go golola letšatšing leo,’+ o re’alo Mmuši Morena Jehofa. ‘Go tla ba le ditopo tše dintši.+ Motho o tla di lahlela gohle ka ntle—gwa re tuu!’4 “Ekwang se lena bao le lomago modiidi,+ e le gore le fediše ba boleta ba lefaseng,+5 le re: ‘Kgwedi e mpsha e tla fela neng+ re yo rekiša mabele?+ Sabatha+ le yona e tla fela neng re yo bapatša mabele; gore re fokotše kelo+ eupša re oketše tšhelete le go hlalefetša moreki ka dikala tša bofora;+6 e le gore re reke babotlana ka silifera gomme modiidi re mo reke ka theko ya diramphašane, le gore re rekiše ditlhoka tša mabele?’+7 “Jehofa o enne ka Bogolo bja Jakobo+ ka gore: ‘Le ka mohla nka se lebale mediro ya bona ka moka.+8 Na naga e ka se šišinyege ka baka la se+ gomme modudi yo mongwe le yo mongwe yo a lego go yona a se lle;+ le gona ya kokomoga bjalo ka Nile, ya kgaphetšegela ka mo le ka mo le go kokobela bjalo ka Nile ya Egipita?’+9 “Mmuši Morena Jehofa o re: ‘Letšatšing leo ke tla dira gore letšatši le sobele mosegare,+ e bile ke tla dira gore naga e swifale seetšeng sa mosegare.10 Menyanya ya lena ke tla e fetoša sello,+ dikopelo tša lena ka moka ya ba tša sello, matheka a lena ka moka ke tlo a apeša mekotla gomme hlogo e nngwe le e nngwe ya beolwa;+ ke tla dira gore boemo bo be bjalo ka ge motho a llela lehu la morwa wa gagwe a nnoši,+ mafelelo a se a ba bjalo ka letšatši le bohloko.’11 “Mmuši Morena Jehofa o re: ‘Tsebang gore go tla matšatši ao ka ona ke tlago go romela tlala le lenyora nageng, e sego tlala ya dijo le lenyora la go nyorelwa meetse, eupša bakeng sa go kwa lentšu la Jehofa.+12 Ba tla thekesela go tloga lewatleng le lengwe go ya go le lengwe, le go tloga leboa go ya bohlabatšatši. Ba tla ralala ge ba tsoma lentšu la Jehofa, eupša ba ka se le hwetše.+13 Letšatšing leo dikgarebe tše dibotse le masogana ba tla tšewa ke samadikwane, e le ka baka la lenyora;+14 bao ba enago ka molato wa Samaria,+ ba re: “Ka modimo wa gago yo a phelago wena Dani!”+ E bile ba re: “Ka tsela ya Beresheba+ e phelago!” Ba tlo wa ba se hlwe ba tsoga.’”+


text:
Kurów
Kurów ke motsana wa bohlabela borwa bja Poland, e humanega magareng a Puławy le Lublin. Ke mošate wa gmina.
Magareng a ngwaga wa 1431 le 1442, motsana wa Kurów o fetotswe goba motsemogolo goya ka molawo wa Magdeburg. Kage e le toropo yeo e lego praebete, e kgwebišana ka dijo le metsana yeo lego kgaofsi. Difaporiki tsa letlalo le boya tse mmalwa di a humanego toropong ye. Ka ngwagakgolo wa lesome tshela, Kurów e bile kgabagare ga Calvinism, kage bontšhi bja Polish Brethren ba be ba dulo mo. Ka ngwaga wa 1660, badudi ka bonntšhi bo fetogetše go Arianism.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Lefitiko 1:1-17
1 Jehofa a bitša Moshe a bolela le yena a le ka tenteng+ ya kopano a re:2 “Bolela le bana ba Isiraele+ o ba botše o re: ‘Ge e ba motho le ge e le ofe mo go lena a nyaka go neela Jehofa sebego se se tšwago diruiweng, gona le neele sebego sa lena se se tšwago mohlapeng wa dikgomo goba wa dihuswane.3 “‘Ge e ba sebego sa gagwe e le sebego sa go fišwa+ se se tšwago dikgomong, gona a neele e tona, e phetšego gabotse.+ A e tliše mojakong wa tente ya kopano pele ga Jehofa ka go rata ga gagwe.+4 A bee seatla sa gagwe godimo ga hlogo ya sebego seo sa go fišwa gomme o tla lebalelwa+ dibe tša gagwe ka sona.+5 “‘Ke moka go hlabje powana pele ga Jehofa; barwa ba Arone, e lego baperisita,+ ba tliše madi a yona gomme ba a foketše godimo ga aletare go e dikologa,+ e lego aletare yeo e lego mojakong wa tente ya kopano.6 Sebego seo sa go fišwa se buiwe gomme se segelelwe.+7 Barwa ba Arone, e lego baperisita, ba gotše mollo aletareng+ gomme ba bešetše dikgong moo mollong.+8 Barwa ba Arone, e lego baperisita, ba beakanye ditho,+ hlogo le makhura godimo ga dikgong tše di lego mollong woo o lego aletareng.9 Mala+ a sona le maoto di hlatswiwe ka meetse; ka moka ga tšona moperisita a di fišetše aletareng gore e be sebego sa go fišwa, sebego sa go fišwa ka mollo sa monko o bose o yago go Jehofa.+10 “‘Ge e ba sebego sa gagwe sa go fišwa se etšwa mohlapeng wa gagwe wa dihuswane,+ se etšwa dikwaneng goba diputšaneng, gona a neele e tona,+ e phetšego gabotse.+11 E hlabelwe pele ga Jehofa lehlakoreng la aletare la ka leboa, gomme barwa ba Arone, e lego baperisita, ba foketše madi a yona godimo ga aletare go e dikologa.+12 A e segelele ka ditho tša yona, gomme moperisita a di beakanye godimo ga dikgong tšeo di lego mollong wo o lego aletareng+ gotee le hlogo ya yona le makhura a yona.13 A hlatswe mala+ a yona le maoto+ ka meetse; ka moka ga yona moperisita a e fišetše+ aletareng gore e be sebego sa go fišwa. Ke sebego sa go fišwa, sebego seo se tšhungwago ka mollo sa monko o bose o yago go Jehofa.+14 “‘Eupša, ge e ba sebego sa gagwe sa go fišwa seo se neelwago Jehofa se etšwa dinonyaneng, gona a neele sebego sa gagwe ka maebakgorwana+ goba maebana.+15 Moperisita a e tliše aletareng, a e sege+ molala ke moka a e fišetše moo, eupša madi a yona a tšhollelwe ka thoko ga aletare.16 A tloše sejelo sa yona a be a e hlobe mafofa, a di lahlele ka thoko ya ka bohlabela ya aletare moo go tšhollelwago melora e nago le makhura.+17 A e bule mo gare. A se e ripaganye.+ Ke moka moperisita a e fišetše aletareng ka dikgong tšeo di lego mollong. Ke sebego sa go fišwa,+ sebego seo se tšhungwago ka mollo sa monko o bose o yago go Jehofa.+


text:
E tšwa pele ka diswantšho tša go kgahliša le mešongwana ya go lokela baithuti, gomme ya thuša go hlabolla dipoelo le go hlohleletša baithuti
E tšwa pele ka go thekga barutiši go boloka nako, gomme ya ba nolofaletša mošomo ka go ba tlabela ka matlakala a mošomo, ao a kago fotokopiwa
Boleng bja go tšwa pele = katlego!
This eBook is in ePDF format, which enables you to:
- View the entire book offline on desktop or tablet;
- Search for and highlight text; and
- Add and edit personal notes directly in your eBook.


text:
MAHUMO AO A LEGO KA LENTŠUNG LA MODIMO | DIPSALME 69-73
Batho ba Jehofa ba Fišegela Borapedi bja Therešo
Go swanetše go bonagale gore re fišegela borapedi bja therešo
Dafida o ile a fišegela borapedi bja Jehofa bophelo bja gagwe ka moka
Dafida ga se a ka a kgotlelela go bona leina la Jehofa le rogakwa goba le gobošwa
Bao ba godilego ba ka thuša ba bafsa go fišega
Mongwadi wa psalme ye, yoo mohlomongwe e lego Dafida, o ile a bontšha gore o nyaka go kgothatša ba moloko o tlago
Batswadi le Bakriste bao ba nago le phihlelo ba ka tlwaetša bafsa